EUROPOS AUDITO RŪMAI

12, rue Alcide De Gasperi

1615 Luxembourg

LUXEMBOURG

Tel. +352 4398-1

El. paštas: eca-info@eca.europa.eu

Tinklavietė: http://eca.europa.eu

Twitter: @EUAuditorsECA

YouTube: EUAuditorsECA

Daug papildomos informacijos apie Europos Sąjungą yra internete.
Ji prieinama per portalą Europa (http://europa.eu).

Liuksemburgas: Europos Sąjungos leidinių biuras, 2015

Print | ISBN 978-92-872-3643-2 | ISSN 1831-0885 | doi:10.2865/28804 | QJ-AB-15-022-LT-C
PDF | ISBN 978-92-872-3614-2 | ISSN 1977-5725 | doi:10.2865/685342 | QJ-AB-15-022-LT-N
EPUB | ISBN 978-92-872-3625-8 | ISSN 1977-5725 | doi:10.2865/597408 | QJ-AB-15-022-LT-E

© Europos Sąjunga, 2015

Leidžiama atgaminti nurodžius šaltinį.

KAIP ĮSIGYTI EUROPOS SĄJUNGOS LEIDINIŲ

Nemokamų leidinių galite įsigyti:

•vieną egzempliorių:
svetainėje EU Bookshop (http://bookshop.europa.eu);

•daugiau negu vieną egzempliorių / plakatą / žemėlapį:
Europos Sąjungos atstovybėse (http://ec.europa.eu/represent_lt.htm),
ES nepriklausančių šalių delegacijose (http://eeas.europa.eu/delegations/index_lt.htm),
susisiekę su tarnyba Europe Direct (http://europa.eu/europedirect/index_lt.htm)
arba paskambinę numeriu 00 800 6 7 8 9 10 11 (nemokamai visoje ES (*).

(*)Informacija teikiama nemokamai, daugelis skambučių taip pat nemokami (nors kai kurie ryšio paslaugų teikėjai gali imti mokestį, taip pat gali reikėti mokėti, jeigu skambinsite taksofonu arba viešbučio telefonu).

Parduodamų leidinių galite įsigyti:

•svetainėje EU Bookshop (http://bookshop.europa.eu).

LT
2015

Nr. 22

Specialioji ataskaita

ES kredito reitingų
agentūrų priežiūra – gerai
parengta, tačiau dar nėra
visiškai veiksminga

(pagal SESV 287 straipsnio 4 dalies antrą pastraipą)

Audito grupė

Audito Rūmų specialiosiose ataskaitose yra pateikiami su konkrečiomis biudžeto sritimis arba valdymo temomis susijusių Audito Rūmų veiklos ir atitikties auditų rezultatai. Audito Rūmai atrenka ir nustato šias audito užduotis, siekdami kiek įmanoma padidinti jų poveikį ir atsižvelgdami į veiklos ar atitikties riziką, susijusių pajamų ar išlaidų lygį, būsimus pokyčius ir politinį bei viešąjį interesą.

Šį veiklos auditą atliko Audito Rūmų nario Martin Cvikl vadovaujama IV audito kolegija, atsakinga už pajamų, mokslinių tyrimų ir vidaus politikų, finansų ir ekonomikos valdymo ir Europos Sąjungos institucijų ir įstaigų auditą. Auditui vadovavo Audito Rūmų narys Baudilio Tomé Muguruza, padedamas asmeninio kabineto vadovo Daniel Costa de Magalhães ir atašė Ignacio García de Parada; direktoriaus Zacharias Kolias; grupės vadovės Daniela Hristova, grupės vadovės Irene Madsen, auditorių Christian Detry, Adrian Savin, Matthias Blaas.

Iš kairės į dešinę: D. Costa de Magalhães, C. Detry, I. Madsen, M. Blaas, B. Tomé Muguruza, Z. Kolias, D. Hristova, A. Savin.

Turinys

Santrumpos

Santrauka

Įvadas

Reglamentavimo reformos

Pagrindinės KRA reglamento ypatybės

EVPRI vaidmuo

Audito metodas

I dalis. Veiklos registravimas ir perimetrinė veikla

Įvadas

EVPRI sutrumpino registracijos procesą, bet kai kurių vertinimo kriterijų įvertinimas išlieka sudėtingas uždavinys

EVPRI parengė sklandžias KRA registracijos procedūras

EVPRI sutrumpino registracijos procesą, tačiau jis išlieka sudėtingas dėl reglamentavimo reikalavimų

KRA pateiktos metodikos detalumo lygis skyrėsi

EVPRI neturėjo struktūrizuoto požiūrio į perimetrinės veiklos stebėjimą

Dabartinis Eurosistemos metodas neužtikrina, kad visoms EVPRI registruotoms KRA būtų sudarytos vienodos sąlygos

II dalis. Planavimas ir rizikos valdymas

Rizika paremtas planavimo procesas nevisiškai užtikrina, kad panaudodama savo išteklius EVPRI gautų maksimalią naudą

Visapusiškas, tačiau sunkiai atsekamas rizikos identifikavimas

Aukštos rizikos sritims ne visada buvo skiriama pakankamai dėmesio

Panaudojant EVPRI išteklius sunku vykdyti visus griežtus reglamentavimo reikalavimus

III dalis. Priežiūra

EVPRI nuolatinė priežiūra ir tyrimai

Priežiūros procesas parengtas ir įgyvendintas, bet reikia laiko, kad jis įsibėgėtų

EVPRI sukūrė tvirtą pagrindą veiksmingai KRA priežiūrai

Vidaus gairės ir stebėjimo priemonės galėtų būti toliau plėtojamos, siekiant paremti nuolatinės priežiūros darbą

EVPRI tvarko labai daug su priežiūra susijusios informacijos, tačiau neturi specialios IT priemonės šiems duomenims registruoti ir apdoroti

Sudėtinga gauti atliktų priežiūros patikrų aprašymą

Juntama pažanga, tačiau nagrinėtose teminėse srityse aprėptis vis dar nėra pakankama

Metodikos prižiūrimos, bet apima ne visas sritis, ir reikalavimai ne visada aiškūs

EVPRI dar nenagrinėjo tam tikrų interesų konflikto rūšių

IV dalis. Informacijos atskleidimai

EVPRI vykdoma KRA bendrų atskleidimų priežiūra

EVPRI reguliariai tikrino konkrečių KRA bendrus viešus atskleidimus, tačiau išsamus daugelio KRA bendro atskleidimo vertinimas pirmą kartą buvo atliktas 2014 m. pabaigoje

Rinkos skaidrumą sumažino apribojimai ir skirtinga KRA atskleidimo praktika

CEREP nepateikia pakankamai informacijos apie KRA reitingų rezultatus

Savo interneto svetainėje EVPRI nepateikia pakankamai informacijos reitingų naudotojams

Išvados ir rekomendacijos

Registracija

Rizikos valdymas ir planavimas

Nuolatinė priežiūra ir tyrimai

Metodika

Interesų konfliktai

Bendras atskleidimas

CEREP atskleidimai

Atskleidimas EVPRI svetainėje

I priedas. | EVPRI valdymo struktūra
II priedas. | Audito metodas
III priedas. | Pagrindiniai nustatyti faktai ir rekomendacijos dėl EVPRI tyrimų
IV priedas. | Priežiūros institucijų ES ir JAV interneto svetainių palyginimas

EVPRI, ECB ir Komisijos atsakymai

Santrumpos

ABS: turtu garantuoti vertybiniai popieriai

CEREP: centrinė saugykla

CESR: Europos vertybinių popierių rinkos priežiūros institucijų komitetas

ECAI: išorės kredito vertinimo institucija

ECB: Europos Centrinis Bankas

EKVS: Eurosistemos kredito vertinimo sistema

EVPRI: Europos vertybinių popierių ir rinkų institucija

KRA: kredito reitingų agentūra

NKI: nacionalinė kompetentinga institucija

NMPSRO: nacionaliniu mastu pripažinta statistikos reitingų organizacija

RAR: kredito reitingų agentūrų reglamentas

RMBS: būsto hipoteka užtikrinti vertybiniai popieriai

SOCRAT: kredito reitingų agentūrų priežiūros priemonė

TVPKO: Tarptautinė vertybinių popierių komisijų organizacija

VPBK: vertybinių popierių ir biržos komisija (JAV)

Santrauka

I

2008 m. pasaulinė finansinė krizė atkreipė dėmesį į kredito reitingų agentūrų (KRA) vaidmenį ir jų reitingų poveikį finansų rinkoms. KRA veikla, kuri Europoje tuo metu buvo mažai reguliuojama, buvo įtraukta į ES teisėkūros darbotvarkę.

II

Europos vertybinių popierių ir rinkų institucija (EVPRI) buvo įsteigta 2011 m. sausio 1 d. Vienas iš pagrindinių šios organizacijos uždavinių – reglamentuoti ES registruotas kredito reitingų agentūras. Šiam tikslui EVPRI buvo suteikta išimtinė kompetencija registruoti kredito reitingų agentūras, stebėti jų veiklos rezultatus ir priimti priežiūros sprendimus. Šiuo metu EVPRI prižiūri 23 ES registruotas kredito reitingų agentūras.

III

Ar EVPRI pavyko sulaukti pripažinimo kaip kredito reitingų agentūrų (KRA) priežiūros sergėtojai Europos Sąjungoje? Padarėme bendrą išvadą, kad EVPRI per trumpą laikotarpį sukūrė tvirtą pagrindą vykdyti KRA priežiūrą Europos Sąjungoje. Tačiau kai ką dar galima gerinti.

IV

EVPRI perėmė kredito reitingų agentūrų registracijos įgaliojimus iš nacionalinių kompetentingų institucijų ir jai pavyko sumažinti vidutinę registracijos proceso trukmę. Tačiau procesas išlieka sudėtingas dėl dabartinės reglamentavimo sistemos. Nors kredito reitingavimo metodikos turėtų būti griežtos, sistemingos, tęstinės ir tvirtinamos, EVPRI dokumentuose, kurie buvo audituojami nagrinėjant registracijos procesą, daugiausia dėmesio buvo skiriama jų griežtumui. Be to, kadangi KRA reglamente nėra aiškiai apibrėžti metodikos kriterijai, EVPRI susiduria su papildomais sunkumais juos aiškinant ir tariantis dėl bendros traktuotės su KRA.

V

Dabartinės Eurosistemos taisyklės neužtikrina, kad visoms EVPRI registruotoms KRA būtų sudarytos vienodos sąlygos. Eurosistema pripažįsta tik keturių KRA, kurios EVPRI registruotos kaip išorės kredito vertinimo institucijos (ECAI) pagal Eurosistemos kredito vertinimo sistemą, skelbiamus reitingus, o dėl to susiformuoja dviejų pakopų rinkos struktūra ir susidaro nepalanki padėtis mažoms KRA.

VI

EVPRI turi sklandžią rizikos identifikavimo procedūrą. Tačiau kadangi nebuvo dokumentavimo sekos, buvo sunku suprasti, kodėl tam tikroms rizikoms buvo iš naujo nustatyti prioritetai. Be to, trūksta dokumentais paremto pagrindimo, kodėl tam tikrų aukštos rizikos sričių EVPRI tyrimai buvo ribotos apimties.

VII

Nors EVPRI sukūrė tvirtą pagrindą savo priežiūros veiklai, jos taisyklės ir rekomendacijos nėra išsamios. Dokumentavimo ir vidaus stebėjimo priemonės apsiriboja pagrindinėmis funkcijomis, ne visada buvo įmanoma atsekti atlikto nuolatinės priežiūros darbo arba juo pagrįstos analizės ir išvadų. Tam tikrų tyrimų tarpinių etapų dokumentavimas taip pat buvo neišsamus.

VIII

Mes peržiūrėjome dvi EVPRI priežiūros sritis: metodikų įvertinimą ir galimus interesų konfliktus. Vykdydama savo nuolatinę priežiūrą ir tyrimus, EVPRI pagal reglamentavimo kriterijus įvertino keletą įvairių susijusių aspektų. Tačiau EVPRI priežiūros veiklos taikymo sritis dar apima ne viską ir išlieka sričių, kurios galėtų būti plačiau išnagrinėtos ateityje.

IX

Labai svarbu, kad informacija būtų atskleidžiama viešai, kad galimiems investuotojams būtų suteikta galimybė patiems atlikti analizę prieš nusprendžiant, ar verta pasitikėti kreditų reitingais. Vykdydama nuolatinę priežiūrą, EVPRI patikrino KRA bendrą viešą atskleidimą. Išsamus daugelio KRA vertinimas buvo pradėtas 2014 m. pabaigoje.

X

EVPRI centrinė elektroninė saugykla (CEREP) neturi analogų kitose reglamentavimo jurisdikcijose. Šioje duomenų bazėje EVPRI teikia suderintą ir lengvai prieinamą informaciją apie visų registruotų ir sertifikuotų KRA reitingų rezultatus. Tačiau mums susirūpinimą kelia tai, ar pakankamai atskleidžiami suvestiniai statistiniai duomenys ir ar yra tinkamos EVPRI vykdomos CEREP teikiamų duomenų patikros.

Mūsų rekomendacijos

XI

EVPRI turėtų:

a)tinkamai dokumentuoti savo per registravimo procesą atliekamą su kredito reitingų metodikomis susijusių reglamentavimo reikalavimų vertinimą;

b)pagerinti rizikos identifikavimo proceso atsekamumą, vesti rizikos lygio pakeitimų žurnalą ir dokumentuoti rizikos sričių prioritetų nustatymą nurodant priežastis. EVPRI taip pat turėtų stebėti visas aukštos rizikos sritis, kurių atžvilgiu būtų naudinga atlikti tolesnį priežiūros darbą;

c)nuolatos atnaujinti savo priežiūros vadovą ir priežiūros žinyną remiantis gautomis žiniomis ir patirtimi.

EVPRI turėtų nustatyti vidaus gaires, skirtas veiksmingai vykdyti tyrimų dokumentavimą, siekiant įrodyti ir užtikrinti, kad visos išvados yra pagrįstos tinkamomis įrodymų analizėmis.

Įdiegus specialią priežiūrai skirtą IT priemonę, pagerėtų žinių mainai, būtų aiškiau apibrėžta užduočių nuosavybė, būtų paprasčiau atlikti darbo peržiūrą ir pagerėtų ryšiai priežiūros grupėse;

d)išnagrinėti visus svarbius KRA metodikų rengimo ir įgyvendinimo aspektus, kurie dar nebuvo nagrinėti;

e)struktūriškai išnagrinėti KRA įdiegtas sistemas, skirtas spręsti interesų konfliktus, ir visų pirma sistemas, susijusias su reitingavimo analitikų prekybos veikla ir finansinėmis operacijomis. Be to, EVPRI turėtų patikrinti iš KRA gautos informacijos apie interesų konfliktus tikrumą;

f)apsvarstyti, ar nereikėtų parengti papildomų gairių dėl atskleidimo reikalavimų siekiant pagerinti kredito reitingų agentūrų bendrą atskleidimo praktiką;

g)stebėti ir gerinti CEREP atskleidžiamos informacijos turinį remiantis geriausia reitingų rezultatų atskleidimo praktika; ir

h)skelbti visus galiojančius teisės aktus ir susijusius dokumentus ir pasistengti, kad interneto svetainė būtų patogesnė.

Įvadas

01

Kredito reitingų agentūros (KRA) teikia nuomones, kurios padeda sumažinti informacijos asimetriją tarp skolininkų, skolintojų ir kitų rinkos dalyvių. Kredito reitingai – svarbi priemonė akcijų ir obligacijų rinkose, nes ji suteikia informaciją investuotojams bei rinkos dalyviams ir kai kuriais atvejais netgi leidžia investuotojams apsieiti be išsamaus tyrimo.

Reglamentavimo reformos

02

Nors reguliavimo institucijos daugeliu atvejų rėmėsi kredito reitingais, KRA daugelį metų buvo beveik nereguliuojamos. Pagrindinis metodas buvo savireguliacija, paremta visuotinai priimta geriausia praktika, kurią parengė Tarptautinė vertybinių popierių komisijų organizacija (IOSCO), kuri buvo pripažinta pasaulinių standartų nustatytoja vertybinių popierių sektoriuje.

03

2006 m. kredito reitingų agentūrų komunikate Komisija padarė išvadą, kad nevaržantis reguliavimas, o kartu IOSCO standartais paremta KRA savireguliacija, buvo pakankami sprendžiant svarbiausius su KRA susijusius susirūpinimą keliančius klausimus¹. KRA buvo reguliuojamos tik keliose srityse, tokiose kaip prekyba pasinaudojant vidine informacija ir manipuliavimas rinka, kredito įstaigų veikla ar kredito įstaigų kapitalo pakankamumas. Europos vertybinių popierių rinkos priežiūros institucijų komitetui (CESR)² buvo pavesta stebėti, kaip KRA laikosi IOSCO standartų, o Komisija turėjo nuolat stebėti pokyčius šioje srityje. Tačiau 2008 m. finansų krizė paskatino aktyvias diskusijas dėl KRA veiklos, po kurių Komisija 2008 m. lapkričio mėn. parengė pasiūlymą reguliuoti kredito reitingų agentūrų veiklą.

04

KRA Reglamentas buvo priimtas 2009 m. rugsėjo mėn.³ Jame buvo reikalaujama, kad kredito reitingų agentūros:

—vykdydamos veiklą ES, užsiregistruotų nacionalinėje priežiūros institucijoje;

—atskleistų modelius, metodiką ir svarbiausias prielaidas, kuriais jos grindžia savo reitingus; ir

—būtų prižiūrimos nacionalinių vertybinių popierių reguliavimo institucijų, remiantis buveinės valstybės narės ir priimančiosios valstybės narės modeliu⁴.

05

De Larosière ataskaita⁵ paskatino ES sustiprinti KRA reguliavimą ir priežiūrą. Ataskaitoje rekomenduojama perkelti KRA registraciją ir priežiūrą iš nacionalinių kompetentingų institucijų į centralizuotą Europos įstaigą.

06

EVPRI buvo įsteigta 2011 m. sausio 1 d.⁶ kaip Europos finansų priežiūros institucijų sistemos (EFPIS) dalis. EFPIS sudaro EVPRI, Europos bankininkystės institucija (EBI)⁷ ir Europos draudimo ir profesinių pensijų institucija (EDPPI), kurios kartu su nacionalinėmis priežiūros institucijomis (NPI), Europos sisteminės rizikos valdyba (ESRV) ir Europos priežiūros institucijų jungtiniu komitetu sudaro dabartinę Europos priežiūros sistemą. Pagrindinis EVPRI tikslas visų pirma yra apsaugoti viešąjį interesą užtikrinant principingumą, skaidrumą, efektyvumą ir sklandų vertybinių popierių rinkų veikimą.

07

2011 m. liepos mėn. EVPRI buvo suteikti išimtiniai įgaliojimai prižiūrėti ES registruotas KRA⁸.

08

Neseniai (2013 m. gegužės mėn.) buvo patvirtinti trečiojo raundo teisės aktai, siekiant sumažinti investuotojų per didelį kliovimąsi kredito reitingais ir pagerinti valstybės garantuotų skolų reitingo ES valstybėse narėse kokybę⁹.

Pagrindinės KRA reglamento ypatybės

09

Pagrindinis KRA reglamento tikslas – apsaugoti investuotojus ir užtikrinti finansų rinkų Europos Sąjungoje stabilumą. Jis taikomas bet kokiai ES įsteigtai KRA, nustatančiai kredito reitingus, kurie skelbiami viešai ar platinami abonentams¹⁰.

10

Šiame reglamente yra daug detalios norminės informacijos apie tai, kaip KRA turėtų valdyti interesų konfliktus.

11

Reglamente reglamentuojami pasirengimo procesai ir metodikos, skirti nustatyti kredito reitingus. KRA turi naudoti reitingų metodikas, kurios yra „griežtos, sistemingos, tęstinės ir tvirtinamos remiantis istorine patirtimi, įskaitant grįžtamąjį patikrinimą“.¹¹ Tačiau KRA reglamente nėra nurodyta, koks turi būti kredito reitingų turinys¹².

12

KRA reglamento tikslas – padidinti skaidrumą, įpareigojant KRA atskleisti savo reitingavimo metodiką ir taikomas kritines prielaidas. Šis skaidrumas būtinas norint sudaryti galimybę rinkos dalyviams tiksliau įvertinti, ar reitingai tinkamai atspindi riziką.

13

KRA reglamente taip pat EVPRI suteikti nauji įgaliojimai ir atsakomybė:

—reikalaujama, kad vertindamos ES finansinius produktus, KRA būtų užsiregistravusios EVPRI;

—KRA būtų taikoma EVPRI nuolatinė priežiūra; ir

—KRA būtų taikomos EVPRI sankcijos, jeigu jos nesilaiko šio reglamento nuostatų.

EVPRI vaidmuo

14

1 lentelėje apžvelgiama pagrindinė EVPRI veikla, susijusi su KRA registracija ir priežiūra.

1 lentelė

EVPRI užduočių apžvalga

Registracija ir perimetrinė veikla¹
Priežiūros sistema
Atskleidimas

Rizikos vertinimas ir planavimas
Priežiūra

•Visos Europos Sąjungoje įsikūrusios KRA turi pateikti registracijos paraišką EVPRI.

•Kredito reitingų agentūros, kurios yra įsikūrusios ES nepriklausančiose šalyse ir kurių kredito reitingai yra naudojami Europos Sąjungoje, turi būti sertifikuotos EVPRI.

•Registracija yra dviejų etapų procesas: i) išsamumo ir ii) atitikties.

•EVPRI turėtų parengti techninių reguliavimo standartų projektus, susijusius su registracijos procesu.

•EVPRI turėtų patikrinti, kad nėra neregistruotų / nesertifikuotų KRA, teikiančių kredito reitingus visoje ES.

•EVPRI atlieka rinkos informacijos rinkimą ir tyrimus, siekdama nustatyti tendencijas ir riziką KRA sektoriuje.

•EVPRI atlieka rizikos vertinimą, remdamasi rinkos informacijos rinkimu ir prižiūrint KRA gautomis žiniomis.

•Įvertinimo lapų kiekvienai KRA ir bendros rizikos suvestinės parengimas.

•Darbo programos rengimas

•EVPRI yra atsakinga už KRA nuolatinę priežiūrą.

•EVPRI stebi periodiškai teikiamas KRA ataskaitas.

•KRA pranešimų apie pradinių registracijos sąlygų pasikeitimą stebėjimas.

•Nustačius nesilaikymo riziką, EVPRI gali atlikti individualų, teminį arba ad hoc tyrimą.

•Atsižvelgimas į ankstesnius tyrimus ir temines peržiūras.

•EVPRI privalo užtikrinti, kad KRA atskleistų informaciją apie savo reitingavimo metodikas ir susijusias pagrindines prielaidas.

•EVPRI tvarko CEREP (viešą reitingų rezultatų duomenų bazę).

•EVPRI tvarko SOCRAT (vidaus duomenų bazę), kuriai KRA teikia ataskaitą apie visą reitingavimo veiklą.

1Subjektų, kurie neužsiregistravę vykdo KRA veiklą Europos Sąjungoje, nustatymą EVPRI laiko perimetrine veikla.

Šaltinis: Audito Rūmai, remiantis KRAR nuostatomis ir EVPRI pateikta informacija.

1Komisijos komunikatas dėl kredito reitingų agentūrų (OL C 59, 2006 3 11, p. 2).

2EVPRI pirmtakas, įsteigtas 2001 m.

32009 m. rugsėjo 16 d. Europos Parlamento ir Tarybos reglamentas (EB) Nr. 1060/2009 dėl kredito reitingų agentūrų, toliau – KRA reglamentas (OL L 302, 2009 11 17, p. 1).

4Modelį sudaro stebėtojų taryba, į kurią įeina visų valstybių narių, kuriose vykdo veiklą KRA, nacionalinės priežiūros institucijos. Šis modelis taip pat buvo naudojamas bankininkystės priežiūros ES srityje.

52008 m. lapkričio mėn. Komisija suteikė įgaliojimus Jacques de Larosière pirmininkaujamai aukšto lygio grupei pateikti rekomendacijas, kaip sustiprinti Europos priežiūros priemones, siekiant geriau apsaugoti piliečius ir atkurti pasitikėjimą finansų sistema. 2009 m. vasario mėn. de Larosière grupė paskelbė savo galutinę ataskaitą.

62010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).

72014 m. liepos mėn. Europos Audito Rūmai paskelbė specialiąją ataskaitą Nr. 5/2014 „Europos bankininkystės priežiūros formavimasis – EBI ir jos kintantis kontekstas“ (http://eca.europa.eu), kuri yra pirmoji Audito Rūmų specialioji ataskaita, susijusi su reguliavimo ir priežiūros sistemos reformomis ES finansų sektoriuje.

8Šis iš dalies pakeistas KRA reglamentas taip pat vadinamas KRA II reglamentu.

9Šis iš dalies pakeistas KRA reglamentas taip pat vadinamas KRA III reglamentu.

10KRA reglamento 2 straipsnio 1 dalis.

11KRA reglamento 8 straipsnio 3 dalis.

12Reglamente nurodoma, kad „vykdydamos pareigas pagal šį reglamentą, EVPRI, Komisija ar valstybių narių valdžios institucijos nesikiša į kredito reitingų turinį ar metodus“.

Audito metodas

15

Audito metu buvo tikrinama, ar EVPRI registracijos procedūra ir kredito reitingų agentūrų priežiūra buvo veiksmingos. Konkrečiai mes išnagrinėjome:

—ar visų galimų KRA registracija buvo atlikta teisingai ir efektyviai;

—ar EVPRI parengė ir įgyvendino savo priežiūros veiklos sklandų planavimą ir rizikos vertinimą;

—ar įgyvendinus priežiūros sistemą atsiskleidė pastebėtos KRA veiklos problemos¹³, įskaitant su reitingavimo valdybų nepriklausomumu ir interesų konfliktų prevencija susijusias problemas; ir

—ar EVPRI ir KRA skelbia pakankamai pridėtinę vertę kuriančios informacijos savo suinteresuotosioms šalims.

16

Audito kriterijai buvo apibrėžti remiantis šiais šaltiniais:

i)teisiniai reikalavimai ir tikslai pagal KRA reglamentą bei papildomus deleguotuosius reglamentus (techniniai standartai);

ii)EVPRI priežiūros vadovas ir priežiūros žinynas;

iii)EVPRI KRA registracijos žinynas;

iv)susijusios IOSCO gairės ir principai;

v)VPBK, atitinkamos JAV priežiūros institucijos, dokumentai, siekiant palyginti praktiką abiejose jurisdikcijose.

17

Mes surinkome savo audito įrodymus atlikdami registracijos bylų ir priežiūros bylų imties peržiūrą. Mes taip pat surengėme pokalbius su pagrindiniu priežiūrą ir rizikos valdymą atliekančiu EVPRI personalu. Remdamiesi gautais įrodymais, išnagrinėjome registracijos procesą, rizikos vertinimą, išteklių planavimą, priežiūros darbo organizavimą ir KRA atskleidžiamos informacijos pakankamumą.

18

Be darbo, atlikto EVPRI patalpose, taip pat atlikome informacijos rinkimo vizitus trijose KRA ir įvykdėme dešimties nacionalinių kompetentingų institucijų (NKI)¹⁴ apklausą apie jų priežiūros metodą ir metodiką.

19

Galiausiai išorės ekspertai įvertino viešo atskleidimo reikalavimus, susijusius su penkių kredito reitingų agentūrų metodikomis, modeliais ir pagrindinėmis reitingavimo prielaidomis, ir peržiūrėjo reitingų rezultatų rodiklius, kuriuos EVPRI paskelbė CEREP duomenų bazėje. Išsamesnė informacija apie audito metodą pateikta II priede.

13Pavyzdžiui, galimi interesų konfliktai ir skaidrumo stoka.

14Nacionalinės kompetentingos institucijos (NKI) yra nacionalinės įstaigos, kurios pagal savo atitinkamus nacionalinius teisės aktus yra atsakingos už finansų sektoriaus (jo dalies) priežiūrą ir reguliavimą.

I dalis. Veiklos registravimas ir perimetrinė veikla

Įvadas

20

Tam, kad galėtų vykdyti savo veiklą, Europos Sąjungoje įsikūrusios KRA turi būti registruotos EVPRI. Prieš įsteigiant EVPRI, už registracijos procesą buvo atsakingos KNI. 1 diagramoje Išvardytos 23 registruotos KRA¹⁵ (2015 m. birželio mėn. duomenimis).

21

Be registracijos proceso valdymo, EVPRI turi užtikrinti, kad įmonės, neužsiregistravusios kaip kredito reitingų agentūros, neteiktų kredito reitingų.

1 diagrama

ES registruotos KRA

Šaltinis: Audito Rūmai, remiantis EVPRI pateikta informacija.

EVPRI sutrumpino registracijos procesą, bet kai kurių vertinimo kriterijų įvertinimas išlieka sudėtingas uždavinys

EVPRI parengė sklandžias KRA registracijos procedūras

22

Kai ES įsteigta įmonė pradeda kredito reitingų nustatymo veiklą, ji turi pateikti registracijos paraišką EVPRI. Registracijos procesą sudaro du etapai: i) išsamumo etapas ir ii) atitikties etapas (šių dviejų etapų apžvalga pateikta 2 diagramoje).

2 diagrama

KRA registracijos procesas

d. – darbo diena
* Terminas gali buti pratestas iki 60 darbo dienu, jei teikiamas prašymas del patvirtinimo, perdavimo išores vykdytojui arba išimties nustatymo.

Šaltinis: Audito Rūmai, remiantis EVPRI pateikta informacija.

23

EVPRI parengė atskirą žinyną, kuriame aprašomas registracijos etapas. Jame aprašomos procedūros, kurių turi būti laikomasi nuo pirmo kredito reitingų agentūros kontakto su EVPRI iki registracijos proceso pabaigos. EVPRI taip pat yra parengusi e. laiškų ir šablonų projektų, skirtų išankstinei registracijai, pranešimams apie išsamumą, informacijos užklausoms, priežiūros tarybos galutiniams sprendimams, mokesčiams ir kt.; dėl to procesas tampa efektyvesnis.

24

Informacijos nagrinėjimo ir papildomos informacijos iš KRA prašymo procesas gali būti kartojamas tiek kartų, kiek, EVPRI nuomone, tai yra būtina. Kai paraiškos byla yra visiškai užpildyta, EVPRI gali prašyti papildomo paaiškinimo ir / arba atlikti vizitus į KRA atitikties etape.

EVPRI sutrumpino registracijos procesą, tačiau jis išlieka sudėtingas dėl reglamentavimo reikalavimų

25

Nors reglamentas reikalauja taikyti dviejų etapų metodą (žr. 2 diagramą), EVPRI pavyko gerokai sumažinti registracijos proceso vidutinę trukmę nuo 373 iki 227 kalendorinių dienų. 2 lentelėje pateikiama iki 2014 m. gruodžio mėn. NKI ir EVPRI išnagrinėtų paraiškų apžvalga.

2 lentelė

Vidutinis kalendorinių dienų, reikalingų įvertinti paraišką dėl registracijos, skaičius ir vidutinis papildomų prašymų pateikti papildomos informacijos skaičius

| VISOS PARAIŠKOS | PRIIMTOS PARAIŠKOS | ATMESTOS PARAIŠKOS
| Vidutinis dienų, reikalingų įvertinti paraišką, skaičius | Vidutinis prašymų pateikti papildomos informacijos skaičius | Vidutinis dienų, reikalingų įvertinti paraišką, skaičius | Vidutinis prašymų pateikti papildomos informacijos skaičius | Vidutinis dienų, reikalingų įvertinti paraišką, skaičius | Vidutinis prašymų pateikti papildomos informacijos skaičius
NKI | 373 | 1,8 | 375 | 1,8 | 342 | 1,0
(19 paraiškų) | (18 priimtų paraiškų) | (1 atmesta paraiška)
EVPRI | 227 | 2,1 | 209 | 2,0 | 254 | 2,3
(10 paraiškų) | (6 priimtos paraiškos) | (4 atmestos paraiškos)

Šaltinis: Audito Rūmai, remiantis EVPRI pateikta informacija.

26

Jeigu išsamumo etape yra manoma, kad KRA pateikti dokumentai yra nepakankami, EVPRI gali prašyti papildomos informacijos. Kaskart, kai KRA atsiunčia papildomą informaciją, EVPRI turi per 20 darbo dienų įvertinti dokumentus ir pranešti, ar paraiška yra išsami ar ne. Registracijos procesą padalijus į du etapus, procesas tampa gana sudėtingas ir ilgas, kadangi vertinant išsamumą taip pat atliekamas KRA atsiųstų dokumentų turinio vertinimas. Todėl EVPRI turi atlikti dvigubą darbą, nes išsamumo etape ji turi pateikti trumpą atitikties vertinimą. 3 diagramoje parodyta įprasta išsamumo etape vykdoma procedūra.

3 diagrama

Išsamumo etapo vidutinė trukmė darbo dienomis

Šaltinis: Audito Rūmai, remiantis EVPRI pateikta informacija.

27

EVPRI KRA registracijos žinyne reikalaujama, kad kiekviena KRA paraiška būtų nagrinėjama remiantis keturių akių principu¹⁶. Tačiau pagal dokumentus nebuvo įmanoma nustatyti, ar tai buvo taikoma visų išnagrinėtų registracijos bylų atveju.

28

EVPRI vertinimo metodikų per registracijos procesą dokumentavimas yra nepakankamas. Kredito reitingų metodikos turi būti griežtos, sistemingos, tęstinės ir tvirtinamos remiantis istorine patirtimi (įskaitant grįžtamąjį patikrinimą). Kiekvienas šių reikalavimų yra išsamiau aprašytas papildomame deleguotajame reglamente dėl metodikų (4 diagramoje pateikta apžvalga). Kita vertus, KRA reglamente nustatyta, kad EVPRI neleidžiama kištis į reitingavimo turinį ar metodiką.

29

Registracijos proceso metu EVPRI turi įvertinti, ar KRA metodikos atitinka minėtus reikalavimus. Nustatėme, kad nagrinėtose registracijos bylose pateikta informacija leido daryti išvadą, kad EVPRI iš esmės tikrino, ar kreditų reitingavimo metodikos buvo griežtos (žr. žalią paryškinimą 4 diagramoje).

4 diagrama

Kredito reitingų metodikos pagal KRA reglamentą

Šaltinis: Audito Rūmai, remiantis KRAR.

Skyrėsi KRA pateiktos informacijos apie metodikas detalumo lygis

30

EVPRI neparengė išsamaus dokumentų, kurie per registraciją būtini vertinant kreditų reitingavimo metodikas, sąrašo, taip pat neapibrėžė mažiausio leistino detalumo lygio. Išnagrinėtos registracijos bylos parodė, kad metodikų dokumentacija labai skyrėsi informacijos detalumo lygiu. Pavyzdžiui, vienoje tikrintoje registracijos byloje nėra informacijos apie modeliavimo arba kiekybinius metodus, kaip nurodyta metodikų deleguotajame reglamente, ir nėra nurodytas kiekvieno taikomo kokybinio ar kiekybinio veiksnio reikšmingumas, pateikiant šiems veiksniams priskirtų susijusių svertinių koeficientų aprašymą ir pagrindimą.

EVPRI neturėjo struktūrizuoto požiūrio į perimetrinės veiklos stebėjimą

31

Įmonės, kurios nustato tik privačius kredito reitingus, kredito balai ar kredito reitingai, kuriuos parengia centriniai bankai, nepriklauso KRA reglamento taikymo sričiai. 1 langelyje parodytas skirtumas tarp kredito reitingų ir kredito balų.

32

Daugelis bendrovių teikia kredito balus, eksporto kredito vertinimus arba atlieka investavimo patarėjų vaidmenį. Finansinių paslaugų srityje veiklą vykdančias bendroves registruoja ir prižiūri jų atitinkamos NKI.

1 langelis

Kredito reitingas ir kredito balas

Kredito reitingas – nuomonė apie ūkinio subjekto, skolos ar finansinio įsipareigojimo, skolos vertybinių popierių, privilegijuotųjų akcijų ar kitų finansinių priemonių arba tokios skolos ar finansinio įsipareigojimo, skolos vertybinių popierių, privilegijuotųjų akcijų ar kitų finansinių priemonių emitento kreditingumą, pateikta naudojant nustatytą ir apibrėžtą reitingo kategorijų rangavimo sistemą.

Kredito balas – kreditingumo matas, gautas atlikus duomenų apibendrinimus ir pertvarkymus remiantis vien iš anksto nustatyta statistine sistema arba modeliu, nenaudojant reitingų analitiko pateiktų papildomų esminių analitinių duomenų, susijusių su konkrečiu reitingu.

33

EVPRI turi KRA techninį komitetą¹⁷, kuris renkasi kas 1–2 mėnesius. Perimetrinė veikla yra vienas jo darbotvarkės nuolatinių klausimų. Komitetas yra svarbus tinklas, kurį EVPRI pasitelkia kaip priemonę, padedančią nustatyti įmones, kurios turėtų būti užregistruotos kaip KRA. Kai kurie nustatyti subjektai iš tikrųjų vykdė veiklą, kuri patenka į KRA reglamento taikymo sritį ir todėl buvo užregistruoti kaip KRA. Nors reitingų teikimas neužsiregistravus yra KRA reglamento pažeidimas, už kurį EVPRI turi įgaliojimus skirti baudą, EVPRI dar nepasinaudojo šia teise.

34

EVPRI perimetrinės veiklos stebėjimas nebuvo struktūrizuotas ir iš esmės buvo vykdomas atskirai nagrinėjant kiekvieną atvejį. 2015 m. kovo mėn. EVPRI priėmė specialią perimetrinės veiklos strategiją ir darbo programą¹⁸.

Dabartinis Eurosistemos metodas neužtikrina, kad visoms EVPRI registruotoms KRA būtų sudarytos vienodos sąlygos

35

KRA yra privačios įmonės, kurios atlieka svarbų vaidmenį finansų rinkose. Dėl įvairių veiksnių patekti į kredito reitingų rinką yra sudėtinga. Per ilgą laiką įgyta reputacija yra konkurencinis pranašumas. Investuotojai yra linkę rinktis gerai žinomų KRA teikiamus kredito reitingus, nes siekiant suprasti taikomą reitingų nustatymo metodiką yra reikalingi ištekliai. Taip pat ir emitentai reikalauja kredito reitingų tik iš kredito reitingų agentūros, kuri yra dažniausiai naudojama ir kuria labiausiai pasitiki investuotojai.

36

Kredito reitingų rinkos priežiūros nauda yra ta, kad ji suteikia kredito reitingų naudotojams tam tikrą patikinimą dėl KRA darbo kokybės. Nepakankama konkurencija kredito reitingų rinkoje iš tiesų kėlė susirūpinimą¹⁹ ir tikrai vienodų konkurencinių sąlygų visiems veikėjams užtikrinimas kredito reitingų rinkoje buvo vienas pagrindinių EVPRI steigimo motyvų.

37

Eurosistema²⁰ atlieka svarbų vaidmenį finansų rinkose. Taikydama savo pinigų politikos operacijas, ji palaiko finansų sistemos likvidumą. Per ją yra teikiamos paskolos tinkamoms sandorio šalims²¹ tik įkeičiant turtą²², kuris turi atitikti griežtus kredito standartus. Atliekant šį kredito vertinimą²³, Eurosistema remiasi informacija iš įvairių šaltinių:

οkredito reitingais, kuriuos nustato išorės kredito vertinimo institucijos (ECAI)²⁴;

οnacionalinių centrinių bankų vidinėmis kredito vertinimo sistemomis;

οreitingais pagrįstomis vidaus sistemomis;

οtrečiųjų šalių reitingavimo priemonių teikėjais.

38

Eurosistema šiuo metu pripažįsta tik keturių ECAI reitingus. Tam, kad Eurosistema pripažintų reitingus, KRA turi būti įregistruota arba sertifikuota EVPRI bei atitikti tam tikrus veiklos kriterijus ir aprėpti reikiamą sritį. Be to, Eurosistema pripažįsta dvi mažesnes KRA kaip reitingavimo priemonių tiekėjas. Tačiau šioms KRA šios priemonės yra nedidelės svarbos, palyginti su pripažinimu ECAI.

39

Remiantis mūsų pokalbiais su kredito reitingų rinkos dalyviais, mažesnės Europos KRA mano, kad registruotis Eurosistemoje kaip ECAI yra labai svarbu siekiant toliau vystyti savo veiklą, ypač tuomet, kai siekiama patekti į struktūrizuotų finansinių priemonių kredito reitingų rinką²⁵, kuri yra svarbiausias rinkos segmentas KRA pajamų ir pelno atžvilgiu. Tačiau Eurosistemos metodas iš tikrųjų paremia dviejų pakopų rinkos struktūrą, kuri mažoms KRA neleidžia vienodomis sąlygomis konkuruoti su didelėmis KRA. Didelė kliūtis patekti į rinką yra „tinkamos aprėpties“ kriterijus²⁶.

40

Dabartinis Eurosistemos kredito reitingų agentūrų „pripažinimo“ metodas yra panašus į kredito reitingų agentūrų priežiūrą – užduotį, kurią ES teisės aktų leidėjas yra patikėjęs atlikti tik EVPRI, ir jis nėra vien tik administracinė procedūra, skirta patvirtinti kredito reitingų „teikėjus“. Palyginti su Eurosistemos metodu, JAV federalinis atsargų bankas dauguma atvejų pripažįsta visų dešimties VPBK registruotų KRA reitingus.

15„Moody’s“ į lentelę įtraukta du kartus, kadangi po pradinio keleto „Moody’s“ grupės KRA registravimo NKI lygmeniu, 2014 m. EVPRI užregistravo „Moody’s Investor Services EMEA Ltd.“

16Reikalavimas, kad veiklos operaciją turi patvirtinti ne mažiau kaip du asmenys. Pavyzdžiui: įvairių funkcijų atskyrimas, kryžminė patikra, dviguba turto patikra, dvigubi parašai ir t. t.

17Techninį komitetą sudaro NKI atstovai. Jis buvo sukurtas siekiant padėti EVPRI parengti politinius sprendimus dėl KRA priežiūros. Komitetas teikia technines konsultacijas, prisidėdamas prie techninių standartų, gairių ir rekomendacijų rengimo.

18EVPRI, pavyzdžiui, reguliariai teiks užklausas registruotoms KRA ir kitiems suinteresuotiems subjektams, ar jie turi informacijos apie galimus reitingų teikėjus Europos Sąjungoje, ir atliks pusmetines interneto svetainių apžvalgines paieškas.

19ES ėmėsi veiksmų siekdama padidinti konkurenciją kredito reitingų rinkoje Europoje. Didesnė konkurencija aptariama keliose KRA reglamento pastraipose. Europos Parlamentas keletą kartų prašė Komisijos ištirti galimybę įsteigti Europos reitingų agentūrų tinklą. 2014 m. gegužės 5 d. Komisija patvirtino ataskaitą Europos Parlamentui ir Tarybai dėl galimybės įsteigti mažesnių kredito reitingų agentūrų tinklą Europos Sąjungoje (COM(2014) 248 final).

20Eurosistema yra euro zonos pinigų institucija. Ją sudaro Europos centrinis bankas ir valstybių narių nacionaliniai centriniai bankai. Eurosistemos pagrindinis tikslas yra išlaikyti kainų stabilumą. Ja taip pat siekiama išsaugoti finansų stabilumą ir skatinti Europos finansinę integraciją.

21Šios tinkamos sandorio šalys turi atitikti tam tikrus reikalavimus, nustatytus Gairių ECB/2014/60 55–57 straipsniuose.

22Turto, kuris yra įkeistas Eurosistemai kaip užstatas centrinio banko kredito operacijose, turi atitikti tam tikrus kriterijus.

23Eurosistemos kredito vertinimo sistema nustato procedūras, taisykles ir metodus, skirtus užtikrinti griežtus kredito standartus visam reikalavimus atitinkančiam turtui.

24Išorės kredito vertinimo institucijos yra kredito reitingų agentūros, kurios reguliavimo tikslais pateikia reitingus ir susijusias įsipareigojimų neįvykdymo tikimybes.

25Struktūrizuotos finansinės priemonės remiasi sudėtingais teisiniais ir korporatyviniais subjektais tam, kad būtų perkelta rizika. Jos suformuojamos, pavyzdžiui, įvykdžius pakeitimo vertybiniais popieriais sandorį, kai turto fondas panaudojamas siekiant sukurti naują finansinę priemonę, kuriai būdingos tam tikros ypatybės.

26Siekdami vykdyti tokį kriterijų, įvairių tipų emitentai, visų pirma struktūrizuotų finansinių priemonių rinkos segmente, sukuria kredito reitingų paklausą. Tačiau mažai tikėtina, kad šie emitentai tokios paslaugos prašys iš KRA, kuri dar nėra gavusi Eurosistemos patvirtinimo.

II dalis. Planavimas ir rizikos valdymas

Rizika paremtas planavimo procesas nevisiškai užtikrina, kad panaudodama savo išteklius EVPRI gautų maksimalią naudą

41

Prižiūrimų subjektų tyrimas negali būti vykdomas visą laiką; todėl labai svarbu, kad būtų taikoma racionali sistema, pagal kurią sprendžiama, kokie klausimai turi būti tiriami ir kada. Todėl vykdydama priežiūros veiklą EVPRI taiko rizika pagrįstą planavimo procedūrą, siekdama užtikrinti, kad jos riboti ištekliai būtų panaudoti pačiu veiksmingiausiu būdu. Šis procesas gali būti suskaidytas į tris etapus (žr. 5 diagramą):

i)rizikos analizė turėtų padėti nustatyti galimus neatitikimus;

ii)nustatant rizikos prioritetus, turėtų būti identifikuotos aukštos rizikos sritys, kurioms vykdant priežiūros veiklą turėtų būti skiriamas didžiausias dėmesys;

iii)priežiūros veiklos darbo plane turėtų būti paskirstyti ištekliai, atsižvelgiant į ateinančių metų prioritetus.

5 diagrama

EVPRI metinis rizikos vertinimo procesas

Šaltinis: Audito Rūmai, remiantis EVPRI pateikta informacija.

Visapusiškas, tačiau sunkiai atsekamas rizikos identifikavimas

EVPRI taiko visapusišką rizikos identifikavimo metodą…

42

EVPRI rizikos vertinimą sudaro 13 rizikos sričių, sugrupuotų į keturias rizikos kategorijas, matrica (žr. 6 diagramą). Rizikos sritys susijusios su plačiomis temomis, kurias sudaro išsamesnės temos. Pavyzdžiui, „interesų konfliktų valdymo“ rizikos sritis apima daugiau nei devynias išsamias temas, kaip antai akcininkų ar valdybos narių įtaka ir atskleidžiamos informacijos pakankamumas.

6 diagrama

Nuo rizikos kategorijų prie rizikos sričių ir temų

Šaltinis: Audito Rūmai, remiantis EVPRI pateikta informacija.

43

Metinis rizikos įvertinimas yra pagrindinis rizikų identifikavimo būdas. Jis pagrįstas per metus įgytomis žiniomis apie KRA ir analizės dokumentais, kuriuos KRA pateikia per metus. Remdamasis šia informacija, rizikos analizės personalas kartu su priežiūros personalu parengia kiekvienos prižiūrimos KRA įvertinimo lapą. Tokiuose įvertinimo lapuose surašomos visos žinomos rizikos ir pateikiamas vertinimo balas, parodantis jų reikšmingumą.

44

Įvertinimo lapai yra įtraukiami į metinę rizikos suvestinę, kurioje pateikiamas kiekvienos rizikos srities rizikos lygis kiekvienai prižiūrimai KRA. Parengiamos specialios atskiros suvestinės didžiosioms KRA ir visoms mažosioms KRA, siekiant atsižvelgti į skirtingą poveikį rinkai. Šios rizikos suvestinės naudojamos siekiant nustatyti sisteminę riziką KRA rinkoje.

45

Be metinio rizikos įvertinimo, EVPRI taiko ad hoc rizikos analizes. Šios analizės gali būti pradėtos gavus svarbių žinių iš KRA rinkos ar atlikus reitingų duomenų arba kredito rinkos duomenų analizę. Jų tikslas – laiku nustatyti konkrečias susirūpinimą keliančias sritis atskiroms KRA ar KRA grupėms, kurios vykdo veiklą to paties reitingavimo produkto srityje, arba bet kokius rinkos pokyčius, dėl kurių gali reikėti iš naujo nustatyti priežiūros veiklos prioritetus.

46

EVPRI palaipsniui ėmė vis dažniau taikyti ad hoc rizikos analizes. Neseniai, atsižvelgiant į EVPRI nustatytus faktus buvo pradėta daugiau šių analizių. Visos analizės padėjo EVPRI nustatyti aukštos rizikos sritis ir sritis, kuriose priežiūros grupė turėtų pagerinti savo žinias konkrečiomis temomis.

… tačiau kai kurių aspektų dokumentacija yra nepakankama

47

Rizikos valdymo srityje turimos žinios turėtų būti tinkamai dokumentuojamos taikant suprantamą metodiką. Be to, turėtų būti tinkamai dokumentuojami probleminiai klausimai ir nustatyti faktai bei rizikos lygių keitimo pagrindimas. Siekiant užtikrinti veiksmingą priežiūrą, sistema turėtų suteikti darbuotojams galimybę peržiūrėti rizikos raidą ir kaip buvo atsižvelgta į riziką²⁷.

48

Įvertinimo lapuose pateikiamas bendras įvertinimas pagal kiekvieną rizikos sritį. Nors yra nurodytas bendro įvertinimo rezultatas, nėra dokumentų, susijusių su detalių temų vertinimais kiekvienoje rizikos srityje. Dėl to gali būti prarastos žinios ir gali būti sudėtinga atsekti, kaip pagal rizikos porūšius buvo nustatyta aukštesnė rizika.

49

Rizikos vertinimo gairėse rekomenduojama, kokiais dokumentais naudotis rengiant įvertinimo lapus. Tačiau susijęs darbas nėra tinkamai dokumentuojamas ir nėra įrodymų, kad kas nors tai tikrina.

50

Jeigu įvertinimo lape pasikeičia rizikos lygis, EVPRI neišsaugo jokių dokumentų apie pasikeitimo priežastis. Sprendimai dėl tokių pokyčių priimami žodžiu per neoficialius priežiūrą vykdančių darbuotojų ir rizikos analizės grupės susitikimus.

Aukštos rizikos sritims ne visada buvo skiriama pakankamai dėmesio

51

Remiantis įvertinimo lapais, rizikos suvestinėmis ir ad hoc analizių informacija, EVPRI parengia rizikos ataskaitą stebėtojų tarybai. Šioje ataskaitoje nustatomos aukštos rizikos sritys – t. y. svarbūs probleminiai klausimai, kuriuos ketinama laikyti pagrindiniu prioritetu vykdant priežiūros darbą. Metinėje darbo programoje nurodomos sritys, kurioms EVPRI skirs daugiausia dėmesio vykdydama priežiūros veiklą.

52

EVPRI rizika pagrįstas metodas buvo įdiegtas po jos pirmų priežiūros veiklos metų. Tačiau iš pradžių jis ne visada buvo nuosekliai taikomas. Kai kurių aukštos rizikos sričių, nurodytų rizikos įvertinimo lapuose ir rizikos ataskaitose stebėtojų tarybai, atžvilgiu tolesnė priežiūros veikla būtų davusi naudos.

53

Ribotą kai kurių aukštos rizikos sričių aprėptį būtų galima pateisinti tuomet, jei EVPRI ištekliai būtų skirti kitoms aukštos rizikos sritims arba jei skubūs veiksmai būtų pareikalavę nepagrįstai daug išteklių. Tačiau į kai kuriuos tyrimus taip pat buvo įtrauktos žemesnės rizikos sritys, nepaisant to, kad būtų buvę naudinga plačiau išnagrinėti aukštos rizikos sritis.

54

Be to, tyrimai ne visiškai apėmė rizikas, kurioms per metinį rizikos vertinimo procesą buvo suteiktas prioritetas, dėl asimetrijos tarp rizikos sričių ir dėl būdo, taikomo tyrimams vykdyti. Vertinimų lapuose, rizikos suvestinėse ir rizikos ataskaitose rizikos skirstomos pagal temas, kaip antai strateginės rizikos arba pavedimo išorės vykdytojams rizika. Tačiau tyrimų temos yra daugiausia klasifikuojamos pagal turto klases, kaip antai valstybės garantuotos skolos arba bankų skolos. Taigi, tyrimų tikslai nėra visiškai suderinti su nustatyta rizika.

Panaudojant EVPRI išteklius sunku vykdyti visus griežtus reglamentavimo reikalavimus

55

2014 m. pabaigoje KRA skyriuje dirbo 26 darbuotojai, iš kurių 15 buvo atsakingi už priežiūrą ir keturiems buvo priskirta rizikos analizės funkcija. Likusieji darbuotojai buvo įgalioti vykdyti iš esmės politinį darbą. Dėl darbuotojų skaičiaus ir daugėjančių reglamentavimo reikalavimų EVPRI tapo labai sudėtinga užtikrinti pakankamą atitikties reglamentui patikrų aprėptį²⁸.

27Tarptautinis standartas IEC 31 010:2009, 5.5 skirsnis.

28Pavyzdžiui, tokiose srityse, kaip IT, vidaus kontrolės priemonės, metodikos, interesų konfliktai.

III dalis. Priežiūra

EVPRI nuolatinė priežiūra ir tyrimai

56

Po to, kai KRA užregistruojamos, jų visų atžvilgiu vykdoma nuolatinė priežiūra. Nuolatinės priežiūros tikslas – greitai nustatyti prižiūrimus subjektus, kurie gali neatitikti taikomų reikalavimų.

57

EVPRI taiko rizika pagrįstą priežiūros metodą. Priežiūros veiklos intensyvumas, aprėptis ir rūšys priklauso nuo įvairių rinkos dalyvių atžvilgiu kylančios rizikos (žr. 7 diagramą). Vykdant dokumentų peržiūra pagrįstą nuolatinę priežiūrą yra nustatomos galimos problemos ir prireikus toliau vykdoma tiriamoji veikla.

7 diagrama

Priežiūros veikla

Šaltinis: Audito Rūmai, remiantis KRAR nuostatomis.

58

EVPRI nuolatinę priežiūros veiklą sudaro periodiškai gaunamos iš prižiūrimų įmonių informacijos analizė, iš išorės šaltinių (institucijų, konkurentų, skundų, spaudos ir kt.) gautos informacijos analizė, atsižvelgimas į klausimus, gautus iš KRA, ir ryšiai su KRA vadovybe per visą priežiūros ciklą. 3 lentelėje pateikiamos EVPRI priežiūros užduotys vykdant nuolatinę priežiūrą.

3 lentelė

EVPRI nuolatinės priežiūros užduotys

Informacijos analizė
KRA periodiškai – kas ketvirtį, kas pusmetį – atsiųstos informacijos peržiūra.

KRA periodiškai viešai atskleidžiamos informacijos peržiūra

Pranešimų, gautų iš KRA pagal KRA reglamentą, peržiūra (pvz., pranešimų apie reikšmingus pradinės registracijos sąlygų pasikeitimus)

Reguliarus viešai atskleistos informacijos KRA interneto svetainėse stebėjimas

Iš EVPRI gautų pranešimų / įspėjimų rizikos analizės grupė

Reguliarios užduotys
Periodiniai kontaktai su KRA (organizuojami gavus pusmečio informaciją)

Su užduotimi susijusių kontaktų su KRA ciklas (periodiniai kontaktai ir susitikimai su svarbiausiais KRA darbuotojais: už atitiktį, vidaus peržiūros funkciją, vidaus auditą, rizikos valdymą atsakingais vadovais, vykdomuoju direktoriumi ir nepriklausomu nevykdomuoju direktoriumi. Su užduotimi susijusių kontaktų dažnumas priklauso nuo KRA dydžio)

Kitos užduotys
Išsamus įsigilinimas (tolesni veiksmai, atsižvelgiant į rizikos sritis, nustatytas atliekant informacijos analizę ir vykdant reguliarias užduotis)

Trečiųjų šalių skundų tvarkymas

Tolesni veiksmai, atsižvelgiant į taisomųjų veiksmų planus, sudarytus atlikus tyrimus

Tarpusavio ryšiai su KRA – su KRA užklausomis susijusios grįžtamosios informacijos teikimas ad hoc pagrindu

Šaltinis: Audito Rūmai, remiantis EVPRI pateikta informacija.

59

Be nuolatinės priežiūros, EVPRI reguliariai atrenka KRA atitikties rizikos sritis tolesniems tiriamiesiems veiksmams (iš esmės tai bendrieji tyrimai), remdamasi savo rizikos vertinimu. Bendrieji tyrimai paprastai apima patikrinimus vietoje. EVPRI tyrimų vietoje apžvalga yra pateikta III priede. Jie gali būti suskirstyti į dvi plačias grupes:

—teminiai tyrimai daugiausia dėmesio skiriant tam tikriems klausimams, kurie yra aktualūs kelioms didelėms KRA, ir

—individualūs tyrimai tam tikrose KRA, skirti konkretiems klausimams.

Priežiūros procesas parengtas ir įgyvendintas, bet reikia laiko, kad jis įsibėgėtų

60

Kad priežiūra būtų veiksminga, turi būti įgyvendinta:

i)išsami priežiūros politika, pagal kurią iš esmės nustatomas priežiūros procesas, apimantis tiek nevykstant į vietą, tiek vietoje taikomus priežiūros veiklos metodus;

ii)išsamios vidaus gairės ir metodikos, skirtos padėti personalui atlikti kasdienines užduotis;

iii)informacijos rinkimas ir analizė;

iv)atlikto darbo ir taisomųjų veiksmų, kurių ėmėsi KRA, atsižvelgdamos į nustatytus faktus, veiksminga priežiūra.

EVPRI sukūrė tvirtą pagrindą veiksmingai KRA priežiūrai

61

Geriausia praktika reikalauja, kad priežiūros institucijos būtų įdiegusios rizikos, kuri iškyla prižiūrimiems subjektams, pobūdžio, poveikio ir apimties, įskaitant pagrindinę veiklos sritį, rizikos profilį ir vidaus kontrolės aplinką, nustatymo ir įvertinimo metodiką. Darbo nevykstant į vietą ir darbo vietoje prioritetai nustatomi remiantis šio įvertinimo rezultatais²⁹.

62

EVPRI savo bendrus principus nustatė priežiūros vadove ir priežiūros žinyne. Šie dokumentai yra naudinga informacijos priemonė ir praktinės gairės EVPRI priežiūros grupėms, kaip įgyvendinti veiksmingą ir efektyvią priežiūrą pagal KRA reglamente nustatytą sistemą. EVPRI priežiūros vadove yra išsamiai aprašytas tyrimas, kaip vienas priežiūros metodų. Jame išsamiai aprašyti skirtingi etapai bei nurodyta minimali informacija, kuri privaloma pagal projekto planą, ir visi kiti būtini veiksmai, kuriuos reikia vykdyti vietoje ir ataskaitos rengimo etape (žr. 8 diagramą).

8 diagrama

Pagrindiniai tyrimo etapai

Šaltinis: Europos Audito Rūmai, remiantis EVPRI priežiūros vadovu ir žinynu.

Vidaus gairės ir stebėjimo priemonės galėtų būti toliau plėtojamos, siekiant paremti nuolatinės priežiūros darbą

63

Vidaus gairėse turėtų būti aiškiai nurodytas tikrinimų dažnumas ir apimtis. Be to, rengiant tikrinimo politiką ir procedūras, turėtų būti siekiama užtikrinti, kad patikrinimai būtų atliekami išsamiai ir nuosekliai, nustačius aiškius tikslus.

64

Priežiūros vadove ir priežiūros žinyne yra pateiktas tik bendro pobūdžio nuolatinės priežiūros proceso aprašymas ir nėra nustatytos konkrečios EVPRI vykdytinų priežiūros užduočių rūšys, taip pat nėra pateikta informacijos apie šių užduočių dažnumą.

65

EVPRI kasmet parengia priežiūros planus sekančiam laikotarpiui. Tačiau EVPRI nenustatė individualių priežiūros planų pagal kiekvieną KRA, nurodant informaciją apie priežiūros užduotis, kurias reikia atlikti kasmet. Be to, mes neaptikome pakankamai tikslių tvarkaraščių, kuriuose būtų iš anksto nustatytas reguliarių priežiūros patikrų, kurios turi būti atliktos kiekvienos KRA atveju, minimalus dažnumas.

66

KRA reglamente nustatytas „aiškus taisyklių, kurias EVPRI turi prižiūrėti, sąrašas“, tačiau EVPRI sistemingai nenaudoja kontrolinių sąrašų kaip priežiūros priemonės. Be to, savo priežiūros darbe daugelis NKI naudoja klausimynus ir kontrolinius sąrašus.

67

Be to, įvairios priežiūros grupės savo darbo nedokumentuoja standartiniais būdais ir atsekti priežiūros darbą, kuris buvo įvykdytas, bei juo pagrįstą analizę ir išvadas yra sudėtinga.

68

EVPRI taip pat įvedė „kriterijų aplanką“. Jo tikslas – „užtikrinti nuoseklumą“, sudarant galimybę vertintojams „peržiūrėti EVPRI priimtus sprendimus praeityje“ registracijos proceso metu ir vėliau vykdant nuolatinės priežiūros darbą. „Kriterijų aplanke“, be kitų dalykų, saugomi elektroniniai laiškai iš teisės tarnybos, ankstesni EVPRI sprendimai ir vidaus susirašinėjimas, susijęs su klausimais, kurie iškilo per registraciją ir vykdant priežiūros darbą. Tai gera iniciatyva; tačiau kriterijų aplanko struktūra neužtikrina, kad jis būtų naudojamas kaip pilnavertė pagalbinė priemonė priežiūros pareigūnams jų kasdieniame darbe.

EVPRI tvarko labai daug su priežiūra susijusios informacijos, tačiau neturi specialios IT priemonės šiems duomenims registruoti ir apdoroti

69

EVPRI tvarko dviejų rūšių informaciją:

—ad hoc informaciją (reikšmingi pradinės registracijos sąlygų pasikeitimai, trečiųjų šalių skundai, KRA pateikti klausimai ir kt.) ir

—periodiškai kas ketvirtį ir kas pusmetį EVPRI teikiamą informaciją (informaciją apie KRA pajamas ir išlaidas, svarbiausių KRA darbuotojų pokyčius, valdybos posėdžių protokolus, vidaus audito ataskaitas, vidaus peržiūros padalinio ataskaitas ir kt.).

70

EVPRI užvedė bylą, skirtą registruoti periodiškai iš visų prižiūrimų KRA gaunamos informacijos analizę (žr. 2 langelį).

71

Ši stebėjimo byla yra puiki iniciatyva tvarkyti didelį kiekį gautos priežiūros informacijos, tačiau ja nepatogu ir sudėtinga naudotis. Be to, byla neturi „savininko“ ir kiekvienas priežiūros grupės narys gali redaguoti, keisti arba ištrinti jos turinį neregistruodamas pakeitimų ir kas juos atliko.

72

Kadangi EVPRI neturi specialios IT priemonės, kuri suteiktų galimybę registruoti gautą informaciją ir dokumentuoti bei analizuoti priežiūros darbą, EVPRI sukūrė struktūrą, kuri, mūsų manymu, daugiausia naudojama kaip priemonė, padedanti saugoti iš KRA gautą informaciją. Tačiau mums nepavyko visais atvejais rasti įrodymų, kad buvo atliekama išsami gautos informacijos analizė. NKI nurodė, kad jos visos buvo įdiegusios priežiūros IT sistemą, skirtą dokumentuoti jų priežiūros darbą ir sudaryti sąlygas žinių kaupimui organizacijoje.

2 langelis

Stebimų duomenų pavyzdžiai

οSu KRA surengtos skambučių konferencijos ir posėdžiai;

οpranešimai;

οnaujienos apie metodikų, reitingų skalių ir korporatyvinės struktūros pokyčius iš KRA personalo ir interneto svetainių;

οKRA pajamos, išlaidos, personalo kaita ir kiti duomenys apie personalą;

οatitikties ataskaitos, vidaus audito ataskaitos, audituotos finansinės ataskaitos, valdybos posėdžių protokolai ir

οKRA skaidrumo ataskaitos.

Šaltinis: Audito Rūmai, remiantis EVPRI pateikta informacija.

Sudėtinga gauti atliktų priežiūros patikrų aprašymą

73

EVPRI tyrimų dokumentuose nepateikta pakankamai įrodymų, kad buvo atlikti visi tarpiniai veiksmai. Todėl EVPRI yra sudėtinga prižiūrėti ir įrodyti, kad visos užduotys yra tinkamai vykdomos vadovaujantis tyrimų tikslais. Visų pirma, darbo dokumentuose nebuvo parodyta, kaip buvo įvertinti visi būtini įrodymai.

74

Atlikus tyrimą, EVPRI siunčia raštus KRA su preliminariai nustatytais ir / arba galutiniais nustatytais faktais. Priežiūros vadove yra rekomenduojama siunčiamuose raštuose pateikti nuorodas į susijusius teisės aktus. Nuoroda į konkretų kiekvieno nustatyto fakto teisinį pagrindą leistų KRA geriau suprasti atitikties rizikas, į kurias atkreipiamas dėmesys raštuose. Tačiau EVPRI reguliariai pranešė apie savo nustatytus faktus nepateikdama jokių nuorodų į konkrečius teisės aktų straipsnius.

75

EVPRI stebi, kaip KRA įgyvendina taisomųjų veiksmų planus. Tai dokumentuojama tolesnių veiksmų lentelėje pagal kiekvieną tyrimą ir KRA. EVPRI neturi suderinto metodo, kaip šiose lentelėse reikia dokumentuoti darbuotojų analizes ir pastabas (pavyzdžiui, nurodyti konkrečius pagrindžiančius įrodymus, kad KRA pakankamai įgyvendino reikiamus veiksmus).

Juntama pažanga, tačiau nagrinėtose teminėse srityse aprėptis vis dar nėra pakankama

76

Rizika pagrįstas priežiūros metodas reiškia, kad EVPRI priežiūros darbas gali apimti tik tam tikras rizikos sritis. Todėl nagrinėjant skirtingas temas priežiūros patikrinimai skiriasi. Siekdami užbaigti savo EVPRI priežiūros proceso vertinimą, mes pasirinkome dvi temines sritis išsamiai peržiūrai:

i)KRA metodai, modeliai ir svarbiausios reitingavimo prielaidos; ir

ii)interesų konfliktas KRA rinkoje.

77

Pasirinkimą lėmė tai, kad šios temos turi didelę svarbą KRA rinkos veikimui. Metodikos yra KRA reitingų ir reitingų perspektyvų nustatymo pagrindas. Prieš antrinės hipotekos paskolų rinkos krizę interesų konfliktas buvo įvardytas kaip vienas iš pagrindinių kreditų reitingų rinkos trūkumų. Analizė mums taip pat leido įvertinti EVPRI darbą per pastaruosius ketverius metus nuo EVPRI įkūrimo.

Metodikos prižiūrimos, bet apima ne visas sritis, ir reikalavimai ne visada aiškūs

78

Savo paraiškoje dėl registracijos KRA turi nurodyti, kokių tipų kredito reitingus ji skelbs³⁰. Pareiškėjas taip pat turi pateikti privalomus dokumentus apie savo metodikas ir modelius. Tuo remdamasi, EVPRI išnagrinėja, ar registracijos metu KRA metodikos ir modeliai atitinka KRA reglamentą ir papildantį deleguotąjį reglamentą.

79

KRA yra įsipareigojusios taikyti metodikas, kurios turi būti griežtos, sistemingos, tęstinės ir tvirtinamos remiantis istorine patirtimi, įskaitant grįžtamąjį patikrinimą. EVPRI yra įsipareigojusi reguliariai tikrinti kiekvienos KRA atitiktį šiems reglamentavimo reikalavimams.

Su metodikomis susiję reglamentavimo reikalavimai ne visada yra apibrėžti

80

KRA reglamente nepateikta jokių apibrėžčių arba kriterijų, susijusių su metodikoms skirtais reglamentavimo reikalavimais. Komisijos deleguotajame reglamente³¹ yra nustatyti techniniai reguliavimo standartai, skirti EVPRI atliekamam su metodikomis susijusių reglamentavimo reikalavimų vertinimui. Paskelbtose ataskaitose, kuriose pateikiamos išvados dėl metodikų srityje atliktų tyrimų, EVPRI pateikė metodinio turinio pavyzdžių, siekdama parodyti sektoriui savo lūkesčius šioje srityje. Vis dėlto kai kurias šiuose standartuose panaudotas sąvokas būtų naudinga patikslinti, siekiant pagerinti EVPRI ir kredito reitingų agentūrų bendrą supratimą apie su metodikomis susijusius reglamentavimo reikalavimus.

EVPRI metodikų priežiūra neapėmė visų KRA metodikų aspektų

81

EVPRI tikrina, kaip KRA įgyvendina su metodikomis susijusius reglamentavimo reikalavimus, vykdydama nuolatinę priežiūrą ir išsamius tyrimus.

82

EVPRI nuolatinė priežiūra yra parengta taip, kad vertinant kredito reitingų agentūrų atitiktį su metodikomis susijusiems reglamentavimo reikalavimams visų pirma siekiama išsiaiškinti, ar KRA yra įgyvendinusios tinkamas vidaus kontrolės priemones, kaip antai:

—nepriklausomas vidaus padalinys, atsakingas už metodikų, modelių ir svarbiausių reitingavimo prielaidų periodinę peržiūrą;

—nepriklausomi administracinės valdybos ar stebėjimo tarybos nariai, įgalioti stebėti KRA vidaus kontrolės sistemų veiksmingumą, įskaitant vidaus peržiūros padalinio efektyvumą; ir

—periodinių metodikos peržiūrų ir jų pagrindinių procedūrų dokumentavimas.

83

Todėl EVPRI metodinių reikalavimų vertinimą reikia papildyti išsamiais tyrimais. Atsižvelgiant į EVPRI išteklius ir didelį skaičių skirtingų metodikų, kurios turi būti prižiūrimos³², EVPRI taiko rizikos vertinimus, siekdama atrinkti su metodiniais reikalavimais susijusių tyrimų temas. 4 lentelėje pateikta EVPRI atitikties su metodikomis susijusiems reglamentavimo techniniams standartams vertinimų, atliktų vykdant teminius tyrimus, apžvalga. Lentelė yra pagrįsta EVPRI dokumentais.

4 lentelė

EVPRI vertinimų metodinių reikalavimų srityje atliekant teminius tyrimus apžvalga

Reglamentavimo
reikalavimai
Reitingų proceso nagrinėjimas
(2012)¹
Bankų reitingų tyrimas
(2013)
Valstybių reitingų tyrimas
(2013)
Mažų ir vidutinių KRA tyrimai
(2014)
Struktūrizuotų finansų reitingų tyrimas
(2014)

Griežti
N. t.
Dalinis
Ne
Dalinis
Dalinis

Sistemingi ir tęstiniai laiko atžvilgiu
N. t.
Dalinis
Ne
Ne
Yes

Tęstiniai skirtingose turto klasėse
N. t.
Ne
Ne
Ne
Ne

Tikrinama remiantis istorine patirtimi
N. t.
Dalinis
Ne
Dalinis
Dalinis

1Šis tyrimas buvo užbaigtas prieš priimant reglamentavimo techninius standartus.

Šaltinis: Audito Rūmai, remiantis EVPRI pateikta informacija.

84

Taigi, EVPRI teminių tyrimų metu kai kurie svarbūs su metodikomis susiję reglamentavimo reikalavimai dar nebuvo išnagrinėti, pavyzdžiui:

—2014 m. EVPRI pradėjo išsamią sektoriaus praktikų, skirtų metodikų tvirtinimui, analizę; ir

—EVPRI netikrino reglamentavimo reikalavimų, susijusių su reitingų tęstinumu lyginant įvairias turto klases.

EVPRI neturėjo oficialios procedūros, skirtos išnagrinėti KRA metodikos pasikeitimą arba atvejus, kai KRA paskelbia naujo tipo reitingą

85

Kai KRA po to, kai užsiregistruoja, reikšmingai pakeičia metodiką arba išplečia savo veiklą paskelbdama naujo tipo kredito reitingus, ji apie tai turi pranešti EVPRI. Tačiau KRA reglamente nėra apibrėžta sąvoka „reikšmingas pakeitimas“. 2010 m. CESR paskelbė gaires³³, kuriose apibrėžė, kas laikoma reikšmingu pakeitimu. 2014 m. EVPRI pateikė savo reikšmingo pakeitimo apibrėžtį savo „klausimuose ir atsakymuose“ dėl KRA reglamento įgyvendinimo. 2015 m. kovo mėn. EVPRI šią reikšmingų pakeitimų apibrėžtį atnaujino³⁴, paaiškindama kaip pradinių registracijos sąlygų, susijusių su „reitingavimo metodikomis, modeliais arba svarbiausiomis reitingavimo prielaidomis“, pasikeitimus.

86

Nors EVPRI patikslino, kada KRA turi nusiųsti pranešimą apie reikšmingą pakeitimą, audituojamuoju laikotarpiu ji neturėjo formalios procedūros, skirtos šių pranešimų apie naujas metodikas ar reikšmingus esamų metodikų pakeitimus nagrinėjimui. 2015 m. birželio mėn. EVPRI nustatė procedūrą, apibūdinančią veiksmus, kuriuos reikia atlikti, gavus pranešimą dėl metodikos iš KRA.

EVPRI dar nenagrinėjo tam tikrų interesų konflikto rūšių

87

EBPO apibrėžia interesų konfliktą kaip padėtį, kai „asmuo ar korporacija (privati arba valstybinė) gali tam tikru būdu panaudoti savo profesinius ar oficialius įgaliojimus asmeninei ar korporacijos naudai“.

88

Kredito reitingų rinkoje interesų konfliktai yra daugiausia susiję su suinteresuotųjų šalių galimu poveikiu reitingui. Finansų krizės tyrimo komisija³⁵ ir Tarptautinė vertybinių popierių komisijų organizacija³⁶ tai įvardijo kaip vieną iš pagrindinių trūkumų kredito reitingų sektoriuje prieš antrinės hipotekos paskolų rinkos krizę.

89

Šiame kontekste EVPRI įvertino KRA įdiegtas priemones, skirtas išvengti interesų konfliktų, tarp jų – keleto vidaus kontrolės funkcijų pakankamumą, veiksmingumą ir nepriklausomumą. Tačiau kai kurios sritys ateityje galėtų būti išnagrinėtos plačiau:

i)EVPRI nepakankamai ištyrė, ar KRA pagalbinės tarnybos galėjo daryti poveikį reitingui. Šioje srityje EVPRI atliko tik ribotus priežiūros veiksmus³⁷;

ii)buvo nustatyta nedaug įrodymų, kad EVPRI išnagrinėjo galimus interesų konfliktus tarp KRA ir konsultavimo bendrovių, kontroliuojamų vienos kontroliuojančiosios bendrovės;

iii)EVPRI struktūriškai neišnagrinėjo interesų konfliktų, susijusių su reitingų analitikų prekybos veikla ir finansiniais sandoriais. KRA darbuotojai, dalyvaujantys reitingavimo veikloje, turi konfidencialios informacijos prieš paskelbiant reitingavimo sprendimą. Todėl KRA turėtų būti įdiegusi procedūras, skirtas stebėti reitingų analitikų prekybos veiklą ir turimus vertybinius popierius, siekiant sumažinti prekybos naudojantis viešai neatskleista informacija riziką. EVPRI gauna informaciją apie šio stebėjimo rezultatus, tačiau EVPRI nepatikrino KRA taikomų procedūrų, kad patikrintų gautos informacijos tikrumą.

29BIS paskelbti „Pagrindiniai veiksmingos bankų priežiūros principai“ galėtų būti taip pat analogiškai taikomi KRA priežiūrai.

30Deleguotojo reglamento II priedo 8 dalis dėl registracijos.

312012 m. kovo 21 d. Komisijos deleguotasis reglamentas (ES) Nr. 447/2012, kuriuo papildomas Europos Parlamento ir Tarybos reglamentas (EB) Nr. 1060/2009 dėl kredito reitingų agentūrų, nustatant techninius reguliavimo standartus, taikomus vertinant kredito reitingų metodų atitiktį (OL L 140, 2012 5 30, p. 14).

32EVPRI apskaičiavo, kad skirtingose turto klasėse ir rinkos segmentuose trys didžiausios KRA turi daugiau kaip 800 metodikų.

33CESR gairės dėl registracijos proceso, kolegijų veiklos, tarpininkavimo protokolo, II priede nurodyta informacija, paraiškai dėl sertifikavimo ir KRA sisteminės svarbos įvertinimui skirtos informacijos rinkinys, p. 16, ref. CESR/10-347.

34Gairės dėl periodinės informacijos, kurią turi pateikti EVPRI kredito reitingų agentūros, 2015 m. kovo 19 d.

35Finansų krizės tyrimo komisija išnagrinėjo finansų krizės priežastis, vadovaudamasi teisėtvarkos sukčiavimo srityje ir lėšų susigrąžinimo aktu Jungtinėse Amerikos Valstijose. Ataskaita buvo paskelbta 2011 m. sausio mėn.

36IOSCO techninio komiteto ataskaita dėl JAV antrinės hipotekos paskolų rinkos krizės, 2008 m. gegužės mėn.

37Pavyzdžiui, EVPRI nustatė, kad KRA tiriamųjų straipsnių skelbimas gali apriboti reitingų analitikų nepriklausomumą. Jeigu reitingų komitetas turi patvirtinti reitingą netrukus po tiriamojo straipsnio paskelbimo, komitetui yra sudėtinga priimti sprendimą, prieštaraujantį tiriamojo straipsnio išvadoms.

IV dalis. Informacijos atskleidimai

EVPRI vykdoma KRA bendrų atskleidimų priežiūra

90

Vienas iš KRA III reglamento tikslų yra padidinti KRA ir kredito reitingų rinkos skaidrumą, visų pirma atsižvelgiant į KRA kainų nustatymo politiką, jų gaunamus mokesčius, tai, kaip jos vykdo savo reitingavimo procedūrą ir kaip jos prieina savo išvadas. Skaidrumą užtikrina visapusiškas ir lengvai prieinamas viešas informacijos atskleidimas.

91

KRA reglamentas reikalauja, kad KRA taikytų dviejų rūšių informacijos atskleidimą: bendrą atskleidimą ir periodinį atskleidimą. Bendras atskleidimas yra susijęs su informacija, kurią KRA privalo atskleisti viešai, iš esmės savo interneto svetainėse. Periodinis atskleidimas yra susijęs su reguliaria priežiūros informacija, kurią KRA turi pateikti EVPRI. Kitas svarbus informacijos šaltinis – pačios EVPRI informacijos apie jos vykdomą priežiūros veiklą atskleidimas suinteresuotiesiems subjektams.

EVPRI reguliariai tikrino konkrečių KRA bendrus viešus atskleidimus, tačiau išsamus daugelio KRA bendro atskleidimo vertinimas pirmą kartą buvo atliktas 2014 m. pabaigoje

92

KRA reglamentas reikalauja, kad KRA atskleistų įvairių rūšių bendrą informaciją (žr. 9 diagramą).

93

Bendras viešas atskleidimas yra svarbi KRA ir kredito reitingų naudotojų komunikacijos priemonė. Naudotojams turėtų būti suteikta galimybė patiems atlikti analizę ir tinkamą išsamų tyrimą tam, kad jie galėtų įvertinti, ar galima pasikliauti tam tikru kredito reitingu. Jiems turėtų būti suteikta galimybė įvertinti KRA būdingą riziką, pavyzdžiui, interesų konflikto riziką, reitingams skirtų prastos kokybės duomenų riziką, su metodikomis susijusią riziką ir kt.

94

Vykdydama nuolatinę priežiūros veiklą ir atlikdama savo tyrimus, EVPRI peržiūrėjo KRA bendrą viešą atskleidimą. Tačiau išsami KRA bendro atskleidimo praktikų analizė pirmą kartą buvo pradėta 2014 m. gruodžio mėn.

9 diagrama

Bendro atskleidimo reikalavimai

Šaltinis: Audito Rūmai, remiantis KRAR nuostatomis.

Rinkos skaidrumą sumažino apribojimai ir skirtinga KRA atskleidimo praktika

95

Mes aptikome trūkumų, susijusių su bendra atskleidimo praktika.

96

KRA privalo atskleisti konkrečią informaciją visuomenei (žr. 9 diagramą). Visų pirma jos tai daro interneto svetainėse. Nustatėme, kad norėdami gauti prieigą prie kai kurių iš šių interneto svetainių, naudotojai turi susikurti paskyrą įvesdami savo asmens duomenis. Šių KRA privatumo politikoje nurodyta, kad iš naudotojų surinkti asmens duomenys gali būti perduoti trečiosioms šalims, o tai gali sulaikyti naudotojus nuo paskyros registravimo.

97

KRA reglamente iš KRA nėra reikalaujama atskleisti privačią informaciją. Praktiškai tai reiškia, kad tam tikros metodikos dalys neturi būti atskleistos. Tai paradoksas, kadangi KRA gali nuspręsti neatskleisti visos savo metodikos, jei tam tikra informacija yra privati, ir dėl to yra ribojamos naudotojų galimybės patiems atlikti išsamų tyrimą.

98

KRA turi atskleisti „metodikas, modelius ir svarbiausias reitingavimo prielaidas, kuriomis jos remiasi vykdydamos kredito reitingavimo veiklą“. Mes įvertinome KRA bendrą atskleidimą metodikos srityje, daugiausia dėmesio skirdami keturių rūšių kredito reitingams: korporatyvinių finansų įstaigų (bankų), valstybių, struktūrizuotų finansinių produktų (generalinės metodikos, ABS paremto vartotojų finansavimo ir RMBS) ir padengtų obligacijų.

99

KRA atskleisdamos metodikas iš esmės laikėsi reglamento reikalavimų. Skirtingose KRA labai skyrėsi atskleidimo formatas, todėl buvo sudėtinga atlikti palyginimą. To iš dalies buvo galima išvengti, jeigu KRA būtų buvęs pateiktas standartinis ataskaitos formatas, pagal kurį jos galėtų pristatyti savo metodikas. Tai, kaip lengvai dokumentus galima rasti, skyrėsi priklausomai nuo KRA ir reitingų tipų. Daugelio struktūrizuotų finansinių priemonių poklasių atveju KRA pateikė tik reitingavimo proceso apžvalgą ir nenurodė svarbios informacijos apie metodiką. Todėl nebuvo įmanoma atkartoti reitingo nustatymo.

CEREP nepateikia pakankamai informacijos apie KRA reitingų rezultatus

Pusmetinis duomenų teikimas

100

EVPRI centrinė elektroninė saugykla (CEREP) neturi analogų kitose reglamentavimo jurisdikcijose. Šioje duomenų bazėje EVPRI teikia suderintą ir lengvai prieinamą informaciją apie visų registruotų ir sertifikuotų KRA reitingų rezultatus. CEREP saugykloje KRA pateikia informaciją apie savo istorinius reitingus. EVPRI skelbia pusmečio suvestinius statistinius duomenis apie KRA reitingų rezultatus, remdamasi KRA ataskaitose pateiktais duomenimis. Jie apima šiuos duomenis konkrečiam laikotarpiui ir turto klasei: reitingavimo veiklos statistiką, nemokumo lygius ir tikimybines matricas. CEREP pateikia naudingą suvestinę statistiką investuotojams ir tyrėjams, remiantis užklausomis su keliais filtrais, kuriuos jie gali pritaikyti pagal savo poreikius. CEREP nevykdo šių funkcijų:

—neskelbia kitų statistinių duomenų, kurie yra naudingi naudotojams, atskleidimo, kaip antai vidutiniai nemokumo lygiai ir vidutinės tikimybinės matricos, arba

—neįtraukia filtravimo galimybių, leidžiančių naudotojams parsisiųsti suvestinius statistinius duomenis pagal kelias užklausas vienu metu.

101

KRA reglamente nustatyta, kad EVPRI turi paskelbti kredito reitingų agentūrų CEREP duomenų bazėje pateiktą informaciją visuomenei³⁸. CEREP yra skelbiama KRA pateikta kokybinė informacija, tačiau nėra pateikti baziniai duomenys, kuriuos pateikė KRA. Viešas šių duomenų paskelbimas būtų keletu aspektų naudingas CEREP naudotojams. Pavyzdžiui, jie galėtų geriau suprasti suvestinių statistinių duomenų prognozavimo galią.

102

KRA reglamente nereikalaujama, kad KRA stebėtų emitentus / finansines priemones po to, kai jų atitinkami reitingai buvo atšaukti. CEREP suvestiniai statistiniai duomenys, kaip tokie, neparodo nemokumo atvejų, kai reitingas yra atšaukiamas. Siekiant sumažinti šį informacijos trūkumą, CEREP atskleidžia statistinius duomenis pagal atšaukimo priežastis³⁹. Tačiau kai kurie reitingavimo veiklos statistiniai duomenys rodo, kad didelė reitingų atšaukimo dalis yra nepaaiškinama. Tai menkina pasitikėjimą atitinkamų suvestinių statistinių duomenų prognozavimo galia.

103

EVPRI atlieka tam tikrą CEREP pateiktų naujų duomenų automatinį tikrinimą, siekdama patikrinti jų vientisumą prieš skelbiant. Tačiau EVPRI neatlieka jokių tikslumo patikrų (pavyzdžiui, sutikrinimo su kitomis viešomis duomenų bazėmis, su KRA vidaus duomenų bazėmis ir kt.) iki paskelbimo. Šie patikrinimai galėtų būti naudingi, nes:

—CEREP pasitaikė duomenų klaidų ir tikslinimų atvejų;

—jie nebuvo viešai nagrinėjami. CEREP neparodo, ar yra klaidų ištaisymų ar kitų CEREP duomenų bazėje KRA paskelbtų istorinių duomenų patikslinimų.

Paskelbta kokybinė informacija

104

Informaciją teikiančiose kredito reitingų agentūrose informacija neturi palyginamos struktūros ir neleidžia naudotojams matyti, kada buvo pakeistos metodikos ir kada jos paveikė reitingus ir jų rezultatus. Tai svarbu, nes CEREP suvestiniai statistiniai duomenys apima ankstesnius reitingus, kurie galėjo būti nustatyti ne pagal tas pačias metodikas, kurios šiuo metu pateiktos CEREP.

Savo interneto svetainėje EVPRI nepateikia pakankamai informacijos reitingų naudotojams

105

EVPRI turėtų reguliariai skelbti su savo veiklos sritimis susijusią informaciją ir užtikrinti, kad ši informacija būtų lengvai prieinama. Mes palyginome EVPRI ir VPBK kredito reitingų tarnybos, kuri prižiūri JAV registruotas KRA (NMPSRO), svetainėse skelbiamą informaciją.

106

EVPRI, pavyzdžiui, savo interneto svetainėje neskelbia visų aktualių teisės aktų (nėra šešių deleguotųjų reglamentų), tuo tarpu VPBK kredito reitingų tarnyba turi specialų skirsnį, kuriame pateikti saitai su visais su NMPSRO susijusiais teisės aktais (išsamiau žr. IV priedą).

107

Su EVPRI dokumentais, susijusiais su KRA, galima susipažinti dviem būdais: naudojant apie dviejų šimtų dokumentų sąrašą be jokios atrankos galimybės arba sąrašą su dviem filtrais, kurie tik nežymiai pagerina pasiekiamumą. VPBK svetainėje, priešingai, naudojami specialūs skirsniai pagal kiekvieną informacijos tipą, todėl ji yra patogesnė.

108

EVPRI interneto svetainės analizė rodo, kad joje nėra kai kurių galiojančių teisės aktų. Be to, nėra kai kurių naudingų dokumentų, pavyzdžiui, registracijos šablono ir nurodymų vidaus informatoriams (žr. IV priedą).

38KRA reglamento 11 straipsnio 2 dalis.

39Pavyzdžiui, neteisinga arba nepakankama informacija, suėjo skolos įsipareigojimo terminas, bankrotas, reitinguojamo subjekto reorganizacija, kitos priežastys (nepaaiškintos) ir kt.

Išvados ir rekomendacijos

109

Mes darome bendrą išvadą, kad per trumpą laikotarpį EVPRI sukūrė tvirtą pagrindą veiksmingai KRA priežiūrai Europos Sąjungoje. Nepaisant to, dar yra galimybių pagerinti padėtį.

Registracija

110

EVPRI turi gerai parengtas registracijos procedūras. Vis dėlto registracija tebėra sudėtinga, kadangi ji padalyta į išsamumo ir atitikties etapus, kaip reikalaujama pagal reglamentą. Kredito reitingavimo metodikos turėtų būti griežtos, sistemingos, tęstinės ir tvirtinamos. Tačiau audito įrodymai parodė, kad iš esmės buvo nagrinėjamas metodikų griežtumas (20–30 dalys).

1 rekomendacija

Per registracijos procesą EVPRI turėtų tinkamai dokumentuoti jos atliekamą visų reglamentavimo reikalavimų, susijusių su kredito reitingų metodikomis, vertinimą.

111

Dabartinės Eurosistemos taisyklės neužtikrina, kad visoms EVPRI registruotoms KRA būtų sudarytos vienodos sąlygos. Eurosistema dabar pripažįsta tik keturių KRA, kurios EVPRI registruotos kaip išorės kredito vertinimo institucijos (ECAI) pagal Eurosistemos kredito vertinimo sistemą (EKVS), skelbiamus reitingus. Tam, kad KRA reitingai gautų Eurosistemos pripažinimą, KRA turi būti ne tik registruota ir sertifikuota EVPRI, bet ir atitikti papildomus veiklos kriterijus. Dėl šio metodo susiformuoja dviejų pakopų rinkos struktūra, kuri neleidžia mažoms KRA vienodomis sąlygomis konkuruoti su didesnėmis KRA (35–40 dalys).

Rizikos valdymas ir planavimas

112

EVPRI turi sklandžią rizikos identifikavimo procedūrą. Tačiau kadangi nėra dokumentavimo sekos, iškyla sunkumų norint suprasti tam tikrų rizikų prioriteto pakeitimų loginį pagrindimą. EVPRI pakankamai ir nuosekliai neištyrė visų aukštos rizikos sričių. Nustatėme, kad priežiūrai skirti ištekliai nebuvo tinkamai papildyti atsižvelgiant į padidėjusius reglamento reikalavimus (41–55 dalys).

2 rekomendacija

EVPRI turėtų pagerinti rizikos identifikavimo proceso atsekamumą. EVPRI turėtų vesti registracijos žurnalą apie rizikos lygio pasikeitimus ir dokumentuoti rizikos prioritetų nustatymą ir jo priežastis.

EVPRI turėtų vykdyti visų aukštos rizikos sričių, kurių atžvilgiu būtų naudinga atlikti tolesnį priežiūros darbą, stebėjimą.

Nuolatinė priežiūra ir tyrimai

113

EVPRI sukūrė tvirtą pagrindą savo priežiūros metodui. Tačiau EVPRI priežiūros gairėse nėra tiksliai apibrėžta, kokios priežiūros užduotys turi būti vykdomos, ir nepateikta informacija apie šių užduočių dažnumą. EVPRI rengia metinį priežiūros planą ateinančiam laikotarpiui. Nebuvo išsamių planų, susijusių su nuolatinės priežiūros užduotimis kiekvienos KRA atžvilgiu. EVPRI neturi tinkamų vidaus standartų, skirtų dokumentuoti priežiūros darbą, ir atsekti priežiūros darbą, kuris buvo įvykdytas, bei juo pagrįstą analizę ir išvadas yra sudėtinga (56–77 dalys).

114

Be to, nėra užbaigtas tam tikrų tarpinių etapų dokumentavimas. EVPRI audituotų tyrimų dokumentuose neparodyta, kaip buvo įvertinti visi būtini įrodymai (56–77 dalys).

3 rekomendacija

EVPRI priežiūros vadovas ir priežiūros žinynas turėtų būti nuolatos atnaujinami įtraukiant įgytas žinias ir patirtį.

EVPRI turėtų nustatyti vidaus rekomendacijas dėl veiksmingo tyrimų dokumentavimo, siekiant parodyti ir užtikrinti, kad visos išvados paremtos tinkama įrodymų analize.

Įdiegus specialią priežiūrai skirtą IT priemonę, pagerėtų žinių mainai, būtų aiškiau apibrėžta užduočių nuosavybė, būtų paprasčiau atlikti darbo peržiūrą ir pagerėtų ryšiai priežiūros grupėse.

Metodikos

115

EVPRI išnagrinėjo KRA metodikas pagal reglamentavimo kriterijus, vykdydama nuolatinę priežiūrą ir tyrimus. Tačiau EVPRI neturi procedūros, skirtos išnagrinėti naujas metodikas arba reikšmingus metodikų pasikeitimus, apie kuriuos praneša KRA. EVPRI susiduria su sunkumais aiškinant metodikos kriterijus ir siekiant bendro sutarimo su KRA dėl jų laikymosi. Kai kurie kriterijai dar turi būti išsamiai išnagrinėti (78–86 dalys).

4 rekomendacija

EVPRI turėtų išnagrinėti visus svarbius KRA metodikų koncepcijos ir įgyvendinimo aspektus, kurie dar nebuvo nagrinėti.

Interesų konfliktai

116

EVPRI nepakankamai išnagrinėjo tam tikrus galimus interesų konfliktus. Nors EVPRI gauna iš KRA daug informacijos, susijusios su jų personalo prekybos veikla ir turimais vertybiniais popieriais, ji struktūriškai neišnagrinėjo šios informacijos. Be to, atliekant temines ir individualias peržiūras, šis klausimas buvo svarstomas nesistemingai (87–89 dalys).

5 rekomendacija

EVPRI turėtų struktūriškai išnagrinėti KRA įdiegtas interesų konfliktų valdymui skirtas sistemas, visų pirma susijusias su reitingų analitikų prekybos veikla ir finansiniais sandoriais.

Be to, EVPRI turėtų patikrinti iš KRA gautos informacijos apie interesų konfliktus tikrumą.

Bendras atskleidimas

117

EVPRI reguliariai tikrino KRA bendrą atskleidimą vykdydama nuolatinę priežiūrą ir tyrimus, bet pirmas išsamus daugelio KRA vertinimas buvo pradėtas 2014 m. pabaigoje (90–94 dalys).

118

Nustatėme, kad KRA bendras atskleidimas ne visada atitinka aukščiausią standartą ir kad atskleidimas, ypač susijęs su metodikomis ir modelių bei svarbiausių reitingavimo prielaidų aprašymais, ne visada suteikia galimybę galimiems naudotojams patiems atlikti išsamų tyrimą (95–99 dalys).

6 rekomendacija

EVPRI turėtų toliau dirbti siekdama suderinti KRA atskleidimo praktiką. EVPRI turėtų apsvarstyti, ar nereikėtų parengti papildomų gairių dėl atskleidimo reikalavimų, remiantis Reglamento 1095/2010 16 straipsniu, siekiant pagerinti kredito reitingų agentūrų bendrą atskleidimo praktiką.

CEREP atskleidimai

119

EVPRI informacijos atskleidimai centrinėje interneto duomenų saugykloje (CEREP) suteikia suderintą ir lengvai prieinamą informaciją apie visų registruotų ir sertifikuotų KRA reitingų rezultatus, o tai neturi analogo kitose reglamentavimo jurisdikcijose. Tačiau mums susirūpinimą kelia atskleidimų pakankamumas ir tai, kad EVPRI atliekamos CEREP pateiktų duomenų patikros nėra pakankamos (100–104 dalys).

7 rekomendacija

EVPRI turėtų stebėti CEREP informacijos atskleidimų turinį ir jį gerinti, remdamasi geriausia KRA reitingų rezultatų atskleidimo praktika.

Atskleidimas EVPRI svetainėje

120

EVPRI interneto svetainėje trūksta tam tikros KRA, galimiems naujiems rinkos dalyviams ir kredito reitingų naudotojams naudingos informacijos. Interneto svetainė nėra tinkamai struktūrizuota ir pateiktą informaciją sudėtinga rasti (105–108 dalys).

8 rekomendacija

EVPRI turėtų skelbti visus galiojančius teisės aktus bei aktualius dokumentus ir pasirūpinti, kad interneto svetainė taptų patogesnė.

Šią ataskaitą priėmė IV kolegija, vadovaujama Audito Rūmų nario Milan Martin CVIKL, 2015 m. lapkričio 24 d. Liuksemburge įvykusiame posėdyje.

Audito Rūmų vardu

Pirmininkas
Vítor Manuel da SILVA CALDEIRA

Priedai

I priedas

EVPRI valdymo struktūra

EVPRI priežiūros valdymo struktūrą sudaro keturi lygmenys. Įgaliojimų kiekvienu lygmeniu apžvalga pateikta tolesnėje lentelėje.

Stebėtojų taryba
Valdyba
Vykdomasis direktorius
Skyriaus vadovas

Sudėtis:
28 ES nacionalinių institucijų vadovai ir EVPRI pirmininkas + EDPPI + EBI + ESBR + EK + EEE (Islandija, Lichtenšteinas ir Norvegija)

Jai tenka galutinė sprendimų priėmimo atsakomybė EVPRI.

Įgaliojimai:

–Tvirtinti metinį priežiūros planą, kuriame aprašomi visi planuojami tyrimai bei numatomas nuolatinis priežiūros darbas. Šiam tikslui jie gauna rizikos ataskaitą, kurią parengia EVPRI priežiūros grupė. Rizikos ataskaitoje anonimiškai nurodytos konkrečios rizikos atskiroms KRA.

–Tvirtinti EVPRI metinę ataskaitą, kurioje apibūdinama EVPRI priežiūros veikla, remiantis priežiūros grupės metine veiklos ataskaita.

–Tvirtinti kitas viešas ataskaitas (stebėtojų tarybai pateikiami nustatyti faktai yra išsamesni nei viešoje ataskaitoje skelbiama informacija).

Sudėtis:
šeši nariai, išrinkti stebėtojų tarybos narių iš savo tarpo + EVPRI pirmininkas.

Įgaliojimai:

–Prižiūrėti EVPRI daugiametę darbo programą, biudžetą ir darbuotojų išteklius.

–Valdyti priežiūros darbo plano įgyvendinimą.

–Apsvarstyti vykdomojo direktoriaus kas ketvirtį teikiamą informaciją apie priežiūros darbą: registracijas, vykdomus tyrimus, nustatytus faktus ir taisomuosius veiksmus.

Įgaliojimai:

–Prižiūrėti EVPRI priežiūros darbą.

–Įgyvendinti metinį priežiūros darbo planą.

–Užtikrinti, kad veiktų priežiūros skyriai.

–Parašu tvirtinti raštiškus įgaliojimus arba sprendimus, skirtus tyrimams arba patikrinimams.

–Parašu tvirtinti sprendimus dėl prašymų pateikti informaciją.

–Patvirtinti taisomųjų veiksmų planus.

–Teikti ataskaitas apie EVPRI priežiūros veiklą valdybai ir stebėtojų tarybai.

Įgaliojimai:

–Teikti metinio priežiūros darbo plano pasiūlymą ir jį įgyvendinti po jo patvirtinimo.

–Parašu tvirtinti paprastos informacijos užklausas.

–Parengti taisomųjų veiksmų planus, sprendimus ir viešas ataskaitas, kurie pateikiami vykdomajam direktoriui tvirtinti parašu arba pradėti problemų sprendimo procedūrą.

–Užtikrinti, kad priežiūros sprendimai būtų pakankamai išsamiai aptariami diskutuojant apie nustatytus faktus.

–Pasiūlyti taisomuosius veiksmus atitinkamai priežiūros grupei.

–Nustatyti ryšių kanalus, kad priežiūros pareigūnai galėtų bet kuriame priežiūros proceso etape išsakyti savo nuomonę ir / arba išreikšti susirūpinimą.

–Užtikrinti, kad prižiūrimoms KRA būtų suteikta galimybė pateikti pastabas dėl nustatytų faktų ir taisomųjų veiksmų prieš pateikiant galutinę ataskaitą.

Šaltinis: Audito Rūmai, remiantis EVPRI pateikta informacija.

II priedas

Audito metodas

Be Audito Rūmų atlikto darbo, buvo įdarbinti du ekspertai, kuriems pavesta išnagrinėti konkrečias temas audito srityje. Be to, atrinktų nacionalinių kompetentingų institucijų paprašėme suteikti informaciją, leidžiančią palyginti skirtingą priežiūros praktiką.

Kai kurie ataskaitoje pateikti teiginiai paremti šių ekspertų ataskaitų indėliu ir nacionalinėse kompetentingose institucijose atliktų tyrimų rezultatais.

Ekspertų ataskaitos

Kai kurie audituojamos temos aspektai yra sudėtingi ir specializuoto pobūdžio, todėl Audito Rūmai turėjo įdarbinti du ekspertus. Ekspertų įnašai apima:

οsu KRA metodikų, modelių ir svarbiausių reitingavimo prielaidų atskleidimu susijusių reikalavimų analizę;

οsu reitingų rezultatais susijusį analitinį kiekybinį darbą, paremtą EVPRI CEREP duomenų bazėje esančiais reitingų duomenimis.

Su KRA metodikų, modelių ir svarbiausių reitingavimo prielaidų atskleidimu susijusių reikalavimų analizė

Ekspertai atliko šias užduotis:

οsu KRA metodikų, modelių ir svarbiausių reitingavimo prielaidų atskleidimu susijusių reikalavimų analizė ir kritinis įvertinimas, ar EVPRI taisyklės ir gairės suteikia pakankamus ir aiškius nurodymus dėl atskleidimo;

οES reikalavimų dėl KRA metodų, modelių ir svarbiausių reitingavimo prielaidų atskleidimo palyginimas su atitinkamomis VPBK taisyklėmis (JAV vertybinių popierių ir biržų komisijos taisyklėmis);

οremdamiesi penkių KRA imtimi, kurią sudarė Europos Audito Rūmai, ir viešai skelbiama informacija:

•išnagrinėjo visą atskleistą informaciją apie metodikas, modelius ir svarbiausias reitingavimo prielaidas, palygindami ją su KRA reglamente nustatytais atskleidimo reikalavimais ir padarydami išvadą, ar yra laikomasi reglamento, visų pirma valstybės obligacijų ir struktūrizuotų finansinių priemonių atveju;

•kritiškai įvertino, ar atskleista informacija buvo pakankamai išsami, kad leistų investuotojams įvertinti metodikas, modelius ir svarbiausias reitingavimo prielaidas, t. y. ar investuotojas galėjo pakartoti reitingo apskaičiavimą panaudodamas informaciją apie KRA metodikas, modelius ir svarbiausias prielaidas ir gauti tokį patį rezultatą;

•įvertino, ar atskleista informacija suteikė galimybę investuotojams palyginti KRA metodikas, modelius ir svarbiausias vertinimo prielaidas, susijusias su konkrečiu reitingu (Europos Audito Rūmai sudarė reitingų imtį), ir

•nustatė gerą atskleidimo praktiką, kurią galėtų perimti KRA.

Kreditų reitingų, kuriuos nustatė kredito reitingų agentūros, kiekybinis rezultatų vertinimas

Remdamasis CEREP paskelbtais rezultatų rodikliais, ekspertas įvertino:

οEVPRI CEREP duomenų bazėje skelbiamų kredito reitingų rezultatų rodiklių svarbumą, nuoseklumą (pavyzdžiui, duomenų išsamumą, duomenų kokybę) ir palyginamumą;

οsu šia atskleista informacija susijusius trūkumus arba problemas, ir rekomendavo pagerinimus / alternatyvas, kurie galėtų būti naudingi gerinant informaciją investuotojams ir / arba akademiniams tyrimams;

οskirtingus reitingų rezultatų kiekybinių rodiklių palyginamumo aspektus, kaip antai palyginamumas tarp skirtingų laikotarpių, KRA, turto klasių, geografinių regionų, kuriems nustatytas reitingas, siekiant išnagrinėti atskleistų rodiklių diferencinę ir prognozavimo galią;

οCEREP atskleistą kiekybinę informaciją ir ją palygino su kita atskleista informacija / duomenų bazėmis, kuriomis gali naudotis investuotojai / akademiniai darbuotojai.

Nacionalinių kompetentingų institucijų imties tyrimai

Audito grupė apklausė dešimt nacionalinių kompetentingų institucijų apie jų priežiūros praktiką. Klausimai buvo susiję su jų bendru požiūriu į finansų įstaigų priežiūrą ir jų užduotimis, susijusiomis su KRA registracija.

Pagrindiniai tyrimo klausimai yra šie:

οIšvardykite priežiūros veiklos, kurią atlieka jūsų institucija, rūšis ir dažnumą.

οKaip jūsų institucijoje nustatomos nuolatinės priežiūros veiklos užduotys?

οAr jūsų institucijoje yra speciali priežiūros IT sistema, skirta priežiūros veiklos dokumentavimui ir žinių išlaikymui?

οKaip jūsų institucijoje dokumentuojama periodinio atskleidimo analizė?

οAr jūsų institucija rengia nurodymus ir gaires prižiūrimiems subjektams ir, jei taip, kaip apie juos pranešama?

οAr jūsų institucija atlieka vizitus į vietą KRA registracijos proceso metu?

οKaip jūsų institucija įvertino, ar KRA metodikos atitiko KRA reglamento reikalavimus?

οKaip jūs, kaip finansų priežiūros institucija, nustatote, ar kredito reitingų agentūros reitingas yra privatus reitingas ar viešas reitingas? Kaip užtikrinate, kad privatūs reitingai nebūtų naudojami reguliavimo tikslais?

Audito metodo santrauka

Audito temos
Audito kriterijai
Audito įrodymai

i)Ar visų galimų KRA registravimas buvo įvykdytas teisingai ir kiek įmanoma efektyviai?

i)Teisiniai reikalavimai ir tikslai pagal KRA reglamentą bei papildomus deleguotuosius reglamentus (techniniai standartai);

ii)KRA registracijoms skirtas EVPRI žinynas.

i)Registracijos proceso analizė;

ii)atrinktų registracijos bylų analizė;

iii)interviu su svarbiausiais darbuotojais;

iv)informacijos rinkimo vizitai į atrinktas KRA;

v)konsultavimasis su NKI pateikus užklausą dėl jų praktikos;

vi)palyginimas su VPBK (JAV) taikoma praktika.

ii)Ar EVPRI parengė ir įgyvendino savo priežiūros veiklos sklandų planavimą ir rizikos vertinimą?

i)EVPRI vidinis priežiūros vadovas ir priežiūros žinynas.

i)EVPRI vykdomo rizikos vertinimo analizė;

ii)EVPRI vidaus planavimo dokumentų analizė;

iii)interviu su svarbiausiais darbuotojais;

v)konsultavimasis su NKI vykdant jų praktikos tyrimą.

iii)Ar įgyvendinus priežiūros sistemą atsiskleidė pastebėtos KRA veiklos problemos, įskaitant su reitingavimo tarybų nepriklausomumu ir interesų konfliktų prevencija susijusias problemas?

i)Teisiniai reikalavimai ir tikslai pagal KRA reglamentą bei papildomus deleguotuosius reglamentus (techniniai standartai);

ii)EVPRI vidinis priežiūros vadovas ir priežiūros žinynas;

iii)susijusios IOSCO gairės ir principai.

i)Su nuolatiniu priežiūros darbu susijusių dokumentų analizė;

ii)priežiūros dokumentų ir vidaus dokumentų analizė, visų pirma teminės ir individualios peržiūros;

iii)interviu su svarbiausiais darbuotojais;

iv)informacijos rinkimo vizitai į atrinktas KRA;

v)konsultavimasis su NKI pateikus užklausą dėl jų praktikos;

vi)palyginimas su VPBK (JAV) taikoma praktika.

iv)Ar EVPRI ir KRA skelbia pakankamą kiekį ir pridėtinę vertę kuriančią informaciją apie savo priežiūros veiklą savo suinteresuotosioms šalims, visų pirma Europos Parlamentui?

i)Teisiniai reikalavimai ir tikslai pagal KRA reglamentą bei papildomus deleguotuosius reglamentus (techniniai standartai);

ii)EVPRI vidinis priežiūros vadovas ir priežiūros žinynas.

i)Informacijos apie reitingus CEREP duomenų bazėje kiekybinė analizė;

ii)SOCRAT duomenų bazės analizė;

iii)viešųjų atskleidimo reikalavimų, susijusių su metodika, modeliais ir svarbiausiomis reitingavimo prielaidomis, išorės ekspertų įvertinimas;

iv)reitingavimo veiklos rezultatų rodiklių išorės ekspertų peržiūra CEREP duomenų bazėje;

v)konsultavimasis su NKI pateikus užklausą dėl jų praktikos.

Šaltinis: Europos Audito Rūmai.

III priedas

Pagrindiniai EVPRI tyrimų nustatyti faktai ir rekomendacijos

2012 m.
2013 m.
2014 m.

Teminis tyrimas:
reitingavimo procesas, susijęs su valstybių, bankų ir padengtų obligacijų reitingais „S&P“, „Moody’s“ ir „Fitch“
Individualus tyrimas:
KRA korporatyvinis valdymas ir vidaus kontrolės priemonės
Teminis tyrimas:
bankų reitingavimo metodikų peržiūros, įgyvendinimo ir atskleidimo procesas „S&P“, „Moody’s“ ir „Fitch“
Individualus tyrimas:
reitingų skelbimo kontrolė kredito reitingų agentūrose
Teminis tyrimas:
valstybių reitingų nustatymo procesas „S&P“, „Moody’s“ ir „Fitch“
Teminis tyrimas:
struktūrizuotų finansų reitingai „Fitch“, „Moody’s“, „S&P“ ir „DBRS“
Du teminiai tyrimai:
korporatyvinio valdymo ir kontrolės padalinių, atitinkamai 14 ir 4 mažose ir vidutinio dydžio KRA

–KRA vidaus procesai nėra tinkamai registruojami.

–Didelė darbuotojų kaita ir nepakankamas darbuotojų skaičius konkrečiose veiklos srityse.

–Turėtų būti gerinamos vidaus kontrolės funkcijos.

–Turėtų būti tikslinami nepriklausomų valdybos narių vaidmenys bei užduotys.

–Metodika buvo suskaidyta į daugelį atskirų dokumentų ir juos nebuvo lengva rasti KRA interneto svetainėse.

–IT sistemos turėtų būti tinkamai įgyvendintos ir tikrinamos.

–Nebuvo užtikrintas kai kurių direktorių nepriklausomumas.

–Direktorių taryba turėtų reguliariai vertinti vidaus kontrolės sistemas ir gerinti ryšius su kontrolės padaliniais.

–Turėtų būti stebima, ar vidaus kontrolės padalinių ištekliai yra pakankami.

–Patikslinti vidaus peržiūros padalinio įgaliojimus ir darbo procedūras.

–Patikslinti reitingų komitetams siunčiamus dokumentus.

–Ne visi elementai, kurie darė poveikį reitingams, buvo įtraukti į metodiką.

–Nepakankamas atskleidimas; nebuvo atskleistos kai kurios naujos priemonės, kriterijai ir senos metodikos.

–Kokybiniai ir kiekybiniai veiksniai, modeliai ir istoriniai įrodymai nebuvo tinkamai registruojami.

–Metodikų metinė peržiūra buvo nepakankama.

–Reitingai nebuvo stebimi pakeitus reitingo metodiką.

–Kai kuri informacija, kuria remiamasi nustatant kredito reitingus, buvo pasenusi.

–Reitingų pakeitimų atskleidimas turėtų būti skaidrus ir vykdomas laiku.

–IT architektūra ir kontrolės mechanizmas turėtų sudaryti tinkamą pagrindą reitingų atskleidimų tęstinumui ir reguliarumui.

–Reitingų sklaidos procesas turėtų būti stebimas.

–Turėtų būti aiškiai paskirstytos ir dokumentuojamos pareigos reitingų skelbimo procese.

–Direktorių taryba ir peržiūros padalinys dalyvavo reitingavimo veikloje.

–Valstybių analitikų, dalyvaujančių tyrimų veikloje, interesų konfliktai nepakankamai kontroliuojami.

–Reitinguojami subjektai ne visada turėjo galimybę pateikti apeliacinį skundą prieš paskelbiant reitingą.

–Leidimo neturintiems asmenims buvo prieinama informacija apie būsimus reitingavimo veiksmus.

–INustatyta IT sistemų leidimų suteikimo ir prieigos kontrolės neatitikimų.

–Ilgai delsiama nuo reitingų sprendimų priėmimo iki jų paskelbimo.

–Žemesnės kategorijos ir nauji darbuotojai turėjo didelius įgaliojimus.

–Nepakankama naudojamos ir iš duomenų teikėjų gautos informacijos kokybės kontrolė.

–Nepakankamas išsamios metodikos taikymas reitingų stebėjimo procese.

–Nepakankamas įvairių analitinių sistemų atskleidimas..

–Vėlavimai užbaigiant reitingų metines peržiūras.

–Turėtų būti sustiprinta vidaus peržiūros funkcija, įskaitant metodikų, modelių ir svarbiausių reitingavimo prielaidų peržiūrą, siekiant užtikrinti nepriklausomumą.

–Valdybos nariai turi mažai žinių apie reglamentuotus įsipareigojimus, nepakankamai susitinka ir palaiko ribotus ryšius su kontrolės padaliniu.

–Turėtų būti sustiprinta stebėtojų tarybos nepriklausomų direktorių stebėjimo veikla.

–Turėtų būti įgyvendinta administracinės ir stebėtojų tarybų atitiktis KRA reglamentui.

–Atitikties ir vidaus peržiūros funkcijos turėtų būti nepriklausomos. Reitingų analitikai, akcininkai arba verslo plėtros darbuotojai neturėtų dalyvauti tvirtinant metodikas.

–Atitikties funkcijai turėtų būti skirta pakankamai išteklių, o jos funkcijos ir įgaliojimai aiškiai paskirstyti.

–Metodikų tvirtinimo ir grįžtamojo patikrinimo vidaus procedūros turėtų būti aiškesnės ir išsamesnės.

–Kai kurių KRA atveju pranešimas apie reitingavimo veiksmą reitinguojamam subjektui neatitiko reglamento, todėl padidėjo rizika, kad bus nutekinta konfidenciali informacija ir kad emitentas darys poveikį KRA sprendimui.

Šaltinis: Audito Rūmai, remiantis EVPRI pateikta informacija.

IV priedas

Priežiūros institucijų ES ir JAV interneto svetainių palyginimas

EVPRI (KRA skirsnis)
VPBK interneto svetainė
(kredito reitingų tarnybos (OCR) skirsnis)

1.Atitinkamų reglamentų paskelbimas ir prieinamumas:

TVF geros praktikos kodekse dėl skaidrumo pinigų ir finansų politikos srityje rekomenduojama, kad „finansinių agentūrų¹ reglamentų ir kitų bendrai taikomų direktyvų ir gairių tekstas turėtų būti lengvai prieinamas visuomenei“.

–Pateiktas tik KRA reglamentas (ES reglamentas Nr. 1060/2009) ir vienas iš trijų pakeitimų.

–Nėra KRA reglamentą papildančių šešių deleguotųjų reglamentų.

–Reglamentus sudėtinga surasti, nes nėra specialaus skirsnio. Yra dvi galimybės:

•Slinkti žemyn per 180 dokumentų KRA skirtame skirsnyje, be galimybės filtruoti.

•Išeiti iš KRA skirsnio ir eiti į bendrą skirsnį „Dokumentai“, kuriame gali būti naudojami du filtrai (tačiau vienas iš jų nėra surūšiuotas abėcėlės tvarka).

–OCR interneto svetainėje yra specialus „vertybinių popierių teisės aktų“ skirsnis, kuriame pateikti tiesioginiai saitai su visais su NMPSRO susijusiais teisės aktais.

2.KRA ataskaitų paskelbimas ir prieinamumas:

„Finansų agentūros turėtų periodiškai skelbti ataskaitas apie tai, kaip vykdomi jų bendri politikos tikslai“² ir „finansų agentūros turėtų skelbti viešą periodinę ataskaitą apie svarbius finansų sistemos sektorių, už kuriuos jos buvo paskirtos atsakingomis, pokyčius“³.

–Ataskaitos yra dviejų rūšių:

•EVPRI vykdoma kredito reitingų agentūrų priežiūra, metinė ataskaita.

•Ad hoc ataskaitos.

–Nėra konkretaus šioms ataskaitoms skirto skirsnio. Yra tos pačios dvi galimybės:

•Slinkti žemyn per KRA dokumentų skirsnį.

•Išėjus iš KRA skirsnio, eiti į „dokumentų“ skirtuką ir tada naudoti filtrus.

–OCR interneto svetainėje yra specialus „viešųjų ataskaitų“ skirsnis, kuris yra padalintas pagal ataskaitos tipus:

•Personalo ataskaitos ir tyrimai

•Gairės darbuotojams

•Metinės ataskaitos kongresui

•Metinės tikrinimo ataskaitos

3.Registruotų KRA atskleidimas:

Europos Sąjungoje, KRA reglamente nustatyta, kad „EVPRI savo interneto svetainėje skelbia pagal šį reglamentą registruotų kredito reitingų agentūrų sąrašą“⁴.

–Yra specialus „registruotų ir sertifikuotų KRA“ skirsnis, kuriame naudotojai gali sužinoti KRA pavadinimą, gyvenamąją šalį, statusą (registruota, sertifikuota) ir tikrąją registracijos datą.

–Yra specialus „padalinių išteklių“ skirsnis, kuriame naudotojai gali matyti registruotas NMPSRO ir registracijos datą.

4.Kiekvienos KRA skelbiamų reitingų tipų atskleidimas:

Europos Sąjungoje KRA reglamente teigiama, kad jo tikslas – „kredito reitingavimo veiklos sąžiningumo, skaidrumo […] stiprinimas […], taip prisidedant prie sklandaus vidaus rinkos veikimo, kartu pasiekiant aukštą vartotojų ir investuotojų apsaugos lygį“⁵. Įvairių reitingų tipų atskleidimas prisideda prie kredito reitingų skaidrumo didinimo.

–Nėra lengvai prieinamos informacijos apie tai, kokių tipų kredito reitingus šiuo metu skelbia KRA.

–Tačiau EVPRI skelbia metinę ataskaitą „rinkos dalių apskaičiavimas KRA reglamento 8d straipsnio tikslais“, kurioje naudotojai gali gauti šią informaciją. Jei nebuvo prašymų dėl reitingų pateikimo arba einamaisiais metais KRA neturėjo su šio tipo reitingais susijusių pajamų, jie nebus įtraukti į ataskaitą.

–Registruotoms NMPSRO skirtame skirsnyje pateiktas kiekvienai NMPSRO skirtas „įsakymas dėl registracijos patvirtinimo“, kuriame nurodyti reitingų tipai, kuriuos KRA teikė registracijos metu, ir tipai, kurių vėliau buvo atsisakyta.

5.Registracijos formos arba šablono skelbimas:

Tiesioginė prieiga prie registracijos šablono galėtų padėti KRA geriau suprasti registracijos procesą ir paskatintų jas teikti paraiškas.

–Registracijos šablonas nėra viešai prieinamas interneto svetainėje.

–KRA grupė atsiunčia šabloną po to, kai pareiškėjas susisiekia su EVPRI.

–NMPSRO registracijos forma yra viešai prieinama interneto svetainėje ir ją lengvai galima rasti tikrinimo išteklių skirsnyje.

6.Prieinamumas prie reglamentuojamos KRA viešai atskleidžiamos informacijos:

KRA privalo atskleisti įvairių rūšių informaciją visuomenei. Pavyzdžiui, Europos Sąjungoje pagal KRA reglamentą reikalaujama, kad KRA skelbtų metinę skaidrumo ataskaitą, kurioje būtų pateikiama informacija apie teisinę struktūrą ir nuosavybę, vidaus kontrolės mechanizmus, darbuotojų paskirstymo statistika ir kt. Tam, kad šis išteklius būtų naudingas ir leistų kredito reitingų naudotojams „ne aklai pasikliauti kredito reitingais, o […] patiems atlikti analizę ir tinkamą išsamų patikrinimą“, investuotojai turėtų žinoti apie šią viešai atskleidžiamą informaciją.

–EVPRI interneto svetainėje nepateikiama jokia nuoroda į reglamentuojamą atskleidžiamą informaciją KRA interneto svetainėse.

–Iš NMPSRO reikalaujama viešai atskleisti kai kurias registracijos formos ir metinės sertifikavimo formos dalis. OCR interneto svetainėje „NMPSRO formų“ skirsnyje pateiktos sąsajos su atskiromis KRA interneto svetainėmis, kuriose yra šios formos.

7.Nurodymai vidaus informatoriams:

Konkreti informacija ir nurodymai vidaus informatoriams sumažina kliūtis, kai norima pranešti reguliavimo institucijai apie galimą nusižengimą ir / arba teisės aktų pažeidimą.

–Nėra jokių konkrečių nurodymų. KRA skirsnyje pateiktas užklausoms skirtas e. pašto adresas CRA-info@esma.europa.eu, kuriuo taip pat gali būti siunčiami skundai.

–Pateikta sąsaja su vidaus informatorių tarnybos interneto svetaine, kurioje yra daugybė informacijos.

1Finansų agentūros pateikia nuorodą į institucinius susitarimus dėl finansų ir mokėjimo sistemų, įskaitant rinkas ir institucijas, reguliavimo, priežiūros ir kontrolės, siekiant skatinti finansinį stabilumą, rinkos efektyvumą ir klientų turto ir vartotojų apsaugą. Priedas. Kai kurių sąvokų apibrėžtys, geros praktikos kodeksas dėl skaidrumo pinigų ir finansų politikos srityje: principų išdėstymas, Tarptautinis valiutos fondas, 1999.

2TVF geros praktikos kodeksas dėl skaidrumo pinigų ir finansų politikos srityje: principų išdėstymas, 6.3 principas, Tarptautinis valiutos fondas, 1999.

3TVF geros praktikos kodeksas dėl skaidrumo pinigų ir finansų politikos srityje: principų išdėstymas, 7.1 principas, Tarptautinis valiutos fondas, 1999.

418 straipsnio 3 dalis.

51 konstatuojamoji dalis.

Šaltinis: Audito Rūmai.

EVPRI atsakymas

Santrauka

VI

ESMA priėmė sąmoningą sprendimą vykdyti rizika pagrįstą priežiūros veiklą, darydama prielaidą, kad ne visos rizikos galima atsikratyti ir kad priežiūros veiksmų tikslas turi būti nustatyti ir mažinti tokią riziką, kuri gali labiausiai pakenkti investuotojams ir apskritai finansiniam stabilumui.

ESMA rizika pagrįstas metodas parengtas taip, kad nukreiptų išteklius į svarbiausias sritis, ir pradėtas taikyti po pirmųjų priežiūros metų.

Visos didelės rizikos sritys, kurios po to buvo nustatytos didelės įtakos kredito reitingų agentūroms (KRA), tvarkomos vykdant tyrimus arba nuolatinę priežiūrą.

ESMA rizika pagrįstą metodą sudaro trys tarpusavyje susiję etapai:

i)rizikos nustatymas ir vertinimas;

ii)rizikos prioritetų skyrimas ir

iii)priežiūros veiksmų nustatymas prioritetinei rizikai mažinti.

Šią sistemą sudaro 13 rizikos rodiklių, ir ESMA kasmet atlieka strateginį vertinimą ir rengia metinį priežiūros darbo planą, kuriame nustato kitų metų prioritetus ir veiksmus. Nuo 2012 m. iš viso 39 kartus rizikos rodiklis buvo nustatytas kaip didelė rizika didelės įtakos KRA.

Keturioms iš šių nustatytų rizikos rūšių taikoma nuolatinė priežiūra. Kitose 35 rizikos srityse kitais metais po jų nustatymo vykdyti individualūs arba teminiai tyrimai.

Tyrimo tipas (individualus arba teminis) priklauso, be kita ko, nuo nustatytos rizikos sudėtingumo ir ypatumų. Be to, nors atliekant tyrimą daugiausia dėmesio skiriama stebimoms didelės rizikos sritims, dėl rizikos sričių tarpusavio sąsajos į tyrimą gali būti įtraukiamos ir mažesnės rizikos sritys.

Be metinio strateginio vertinimo, ESMA nuolat stebi ir vertina rizikos rūšis. Naujos į strateginį vertinimą neįtrauktos rizikos rūšys stebimos vykdant nuolatinę priežiūrą (periodinės informacijos analizė, skundų nagrinėjimas, pranešimai apie pasikeitusias pirmines registracijos sąlygas, periodinės peržiūros ir kt.) ir rinkos stebėseną, o siekiant užtikrinti, kad ištekliai būtų paskirstomi rizikos rūšims, kurios gali sukelti didžiausią žalą investuotojams ir apskritai finansiniam stabilumui, skirstomi (perskirstomi) prioritetai.

ESMA pripažįsta, kad metų rizikos prioritetiškumui pagrįsti būtina išsamesnė dokumentacijos seka.

VII

ESMA priežiūros vadovų tikslas – sukurti ESMA priežiūros sistemą, aprašyti priežiūros procesus ir apibūdinti tuos procesus sudarančius bendrus veiksmus ir principus, kurių reikia laikytis.

Šiuose dokumentuose nustatyti būtiniausi priežiūros uždaviniai, kurie turi būti atliekami visus metus ir kuriuos galima suplanuoti. Tačiau konkrečių priežiūros uždavinių tipų ir dažnio iš anksto numatyti negalima dėl nenuspėjamo kai kurių priežiūros veiksmų pobūdžio, susijusio su besikeičiančiu kiekvienos KRA rizikos profiliu.

Priežiūra savaime yra dinamiška, ir remdamasi savo rizika pagrįstu metodu ESMA turi pritaikyti savo priežiūros veiklą prie besikeičiančio sektoriaus pobūdžio ir pastebėtos rizikos. Todėl dabar priežiūros vadovus nuolat papildo didžiausios rizikos KRA kasmet rengiamos strategijos ir darbo planai, įskaitant veiksmus, kuriuos reikia įgyvendinti iki nustatytų terminų, reguliarūs susitikimai pagal kasmet nustatomą veiklos ciklą, apie kurį pranešama KRA, ir kiekvieno tyrimo projekto planai.

ESMA nuomone, visi šie dokumentai sudaro išsamų taisyklių ir gairių rinkinį, užtikrinantį būtiną lankstumą, kad ESMA priežiūros metodas būtų pritaikytas ir kad priežiūros priemonės būtų naudojamos kuo veiksmingiau.

ESMA pripažįsta, kad iš KRA gaunamos periodinės informacijos analizės dokumentavimą dar galima tobulinti. Tam KRA skyrius rengia naują nuolatinės informacijos stebėsenos ir rizikos vertinimo priemonę. Ši priemonė leis saugoti prižiūrėtojų duomenis ir analizę tam skirtuose dokumentuose naudojant struktūrinius šablonus ir taip gerinant duomenų saugojimo praktiką, susijusią su jų analize ir rizikos nustatymu.

Tačiau ESMA pabrėžia, kad pastaraisiais metais įsitvirtinusi duomenų saugojimo praktika atitinka organizacijos reguliavimo įpareigojimus ir vidaus poreikius. Pavyzdžiui, atlikdama tyrimą ESMA vidaus lygmeniu galbūt nedokumentuoja kiekvieno tarpinio analizės veiksmo, bet visi nustatyti faktai ir papildomi įrodymai išsamiai dokumentuojami raštais, siunčiamais KRA.

Taigi, nors ESMA pripažįsta, kad jos dokumentacijos ir stebėsenos priemonės dar gali būti tobulinamos, jos nuomone, iki šiol jos buvo veiksmingos ir užtikrino ESMA galimybę saugoti sprendimams priimti svarbią informaciją.

VIII

ESMA įgyvendino rizika pagrįstą metodą, kurio tikslas – teikti pirmenybę priežiūros veiklai pagal nustatytas rizikos rūšis, kad būtų užtikrintas efektyvus ir veiksmingas išteklių paskirstymas.

ESMA rizikos sistemoje vertinami tokie rizikos rodikliai, kaip interesų konfliktai ir metodikos.

Atlikdama nuolatinę priežiūrą ESMA nuolat vertina metodinę riziką, nes reguliariai gauna ir analizuoja daug su metodikomis susijusios informacijos. Kai KRA nustatoma didelė rizika, ESMA sistemiškai įtraukia tokius rizikos rodiklius į savo priežiūros veiksmus, be kita ko, pavyzdžiui, teminį banko metodikų tyrimą, kurio metu ESMA vertino, kaip vykdomi griežtų, sistemingų, vientisų ir patikrinamų metodikų taikymo reikalavimai.

Be to, ESMA vertino, ar metodikos atitinka Kredito reitingų agentūrų reglamento (KRAR) reikalavimus, ir kituose tyrimuose, nors metodinė rizika nebuvo pagrindinis tikslas, o atliktos analizės lygis skyrėsi pagal tyrimo aprėptį. 2015 m. ESMA taip pat atliko metodikų patvirtinimo tyrimą. Išsamiau žr. ESMA atsakymą dėl 81–84 punktų.

Kalbant apie interesų konfliktus, interesų konfliktams spręsti skirtas visas KRAR, ir dauguma KRAR nuostatų susijusios su KRA pareiga užtikrinti savo reitingavimo veiklos nepriklausomumą (konfliktų vengimas, nustatymas, valdymas ir atskleidimas). Pradėjusi priežiūros veiklą ESMA sutelkė savo pastangas priežiūros srityje į KRA įdiegtų priemonių interesų konfliktams vengti vertinimą. Todėl bendraujant su KRA ir nustatant faktus ESMA tyrimų metu dažniausiai kalbama apie KRAR nuostatas, susijusias su nepriklausomumu ir interesų konfliktų vengimu. Tai akivaizdu ir ESMA viešosiose metinėse ataskaitose ir darbo planuose, kuriuose ESMA nustato pagrindines rizikos rūšis priežiūros srityje, kurioms ji skirs daugiausia dėmesio kitais metais, ir teikia informaciją apie svarbiausias atliekant ankstesnius tyrimus nustatytas problemas. Dviejuose viešuosiuose pranešimuose, kuriuos ESMA paskelbė 2014 m. birželio mėn. ir 2015 m. birželio mėn., taip pat minimi KRAR nuostatų dėl nepriklausomumo užtikrinimo ir galimų interesų konfliktų vengimo priemonių pažeidimai. Išsamiau žr. ESMA atsakymą dėl 87-89 punktų.

Atsižvelgiant į tai, kas išdėstyta pirmiau, ESMA mano, jog skyrė pakankamai išteklių nustatytoms su metodikomis ir interesų konfliktais susijusioms rizikos rūšims mažinti. ESMA ir toliau stebės šias sritis ir imsis būtinų veiksmų srityse, kuriose kyla reikšminga rizika.

X

Pagal KRA reglamentą dėl centrinės reitingų saugyklos (CEREP) ESMA įgaliota rinkti ankstesnius veiklos duomenis iš kiekvienos KRA ir suteikti galimybę jais naudotis centrinės interneto svetainės vartotojams.

Nors CEREP nėra išsamaus visų įmanomų statistikos duomenų sąrašo, atlikdami įvairias paieškas vartotojai faktiškai gali gauti įvairių papildomų statistikos duomenų, įprastai naudojamų sektoriuje. Toks metodas buvo pasirinktas todėl, kad statistikos naudingumas itin subjektyvus ir labai priklauso nuo galutinių vartotojo tikslų, kurie gali būti labai įvairūs.

ESMA norėtų pabrėžti, kad duomenų bazėje saugomi ir galiausiai CEREP teikiami tik tie duomenys, kuriems atliktos išsamios patvirtinimo patikros naudojant duomenų rinkimo priemonę (50 patikrų 1 lygmeniu ir 50 patikrų 2 lygmeniu) ir sistemingos išsamumo patikros. Be duomenų kokybės užtikrinimo, taip užtikrinamas pateiktų duomenų standartizavimas, palyginamumas ir ilgalaikis nuoseklumas.

Atlikus šias pirmines duomenų patikras ir išsaugojus duomenis duomenų bazėje, nuolat vykdomos ad hoc patikros, kad ir toliau būtų užtikrinamas duomenų nuoseklumas ir kokybė. Su kitomis duomenų bazėmis duomenys sistemingai nederinami, nes CEREP duomenys neturi bendrų identifikatorių. Šis klausimas bus sprendžiamas diegiant Europos reitingų platformą (ERP), nes tam tikru techniniu reguliavimo standartu (RTS) įtvirtintas reikalavimas teikti, kai taikoma, pasaulinius identifikatorius (kaip antai juridinio asmens identifikatorius, BIC kodus, ISIN ir kt.).

Be to, reikėtų pabrėžti, jog ad hoc pagrindu, kai įmanoma, ESMA vis dėlto tikrina duomenų tikrumą pagal kitas duomenų bazes.

XI a)

ESMA priima šią rekomendaciją.

ESMA pripažįsta, kad vertinimo dokumentaciją galima patobulinti, kad darbo dokumentuose būtų visa informacija apie atliktą vertinimą ir kad analizuojant būtų lengviau užtikrinti audito seką.

XI b)

ESMA priima šią rekomendaciją.

XI c)

ESMA iš dalies priima šią rekomendaciją.

Prireikus ESMA atnaujins savo priežiūros vadovus, kad įtrauktų į juos įgytas žinias ir patirtį.

ESMA ir toliau mano, kad KRA teikiamos tyrimų išvados, nustatyti faktai ir papildomi įrodymai dokumentuojami išsamiai.

ESMA pripažįsta, kad iš KRA gaunamos periodinės informacijos analizės dokumentaciją galima tobulinti ir šiuo metu gerina savo duomenų saugojimo praktiką, susijusią ir su atliekama analize, ir su nustatyta rizika. Tačiau turint omenyje, kad registruotų KRA skaičius vis dar ribotas, ESMA mano, jog šiuo metu dar nereikia atskiros IT priemonės.

XI d)

ESMA iš dalies priima šią rekomendaciją.

ESMA ir toliau reguliariai vertins metodinę riziką atlikdama nuolatinę priežiūrą ir, nustačius riziką, imsis konkrečių priežiūros veiksmų pagal ESMA rizika pagrįstą metodą.

XI e)

ESMA iš dalies priima šią rekomendaciją.

Atlikdama nuolatinę priežiūrą ESMA ir toliau reguliariai vertins riziką, susijusią su galimais interesų konfliktais, įskaitant KRA įdiegtas kontrolės ir kitas priemones reitingų analitikų prekybos veiklai ir finansiniams sandoriams stebėti, ir, nustačius riziką, vykdys konkrečius priežiūros veiksmus pagal ESMA rizika pagrįstą metodą.

XI f)

ESMA iš dalies priima šią rekomendaciją.

ESMA spręs problemas, susijusias su tam tikrų KRA nustatytais trūkumais, įgyvendindama savo priežiūros įgaliojimus. Prireikus pagal reglamentą bus svarstomos papildomos gairės visoms KRA dėl informacijos atskleidimo reikalavimų.

XI g)

ESMA priima šią rekomendaciją.

ESMA tęs dialogą su suinteresuotaisiais subjektais, kad išsiaiškintų, kaip galima patobulinti CEREP, kad ji geriau atitiktų vartotojų poreikius.

XI h)

ESMA priima šią rekomendaciją.

Šiuo metu ESMA pertvarko savo interneto svetainę. Kita jos versija bus pagerinta pagal šią rekomendaciją.

I dalis. Registracija ir papildomi veiksmai

27

ESMA visuomet paskiria bent du vertintojus dirbti su kiekviena registracijos paraiška, kad būtų užtikrintas keturių akių principas. Be to, visi sprendimai dėl neišsamumo, išsamumo ir atitikties (sprendimai įregistruoti arba atsisakyti įregistruoti) tikrinami atliekant patvirtinimo procesą, kuriame dalyvauja registracijos paraiškų koordinatorius, grupės vadovas, KRA skyriaus vadovas ir ESMA vykdomasis direktorius.

Įrodymus, kad su registracijos paraiška dirbo bent du vertintojai, galima rasti ESMA vidinio susirašinėjimo ir visuose oficialaus susirašinėjimo su paraiškų teikėjais dokumentuose.

ESMA patvirtinimo proceso įrodymus galima rasti ESMA vidinio susirašinėjimo dokumentuose. Be to, sprendimus dėl neišsamumo ir išsamumo pasirašo ESMA vykdomasis direktorius, o sprendimus įregistruoti arba atsisakyti įregistruoti oficialiai tvirtina ESMA Stebėtojų taryba ir pasirašo ESMA pirmininkas.

Vis dėlto ESMA pripažįsta, kad vidaus dokumentaciją galima tobulinti.

Bendras atsakymas dėl 28 ir 29 punktų

Nuo 2011 m. liepos mėn., kai ESMA perėmė KRA priežiūrą, iki 2015 m. rugsėjo mėn. ji išnagrinėjo 17 registracijos paraiškų. 4 pareiškėjai savo paraiškas atsiėmė, 6 paraiškos atmestos ir 7 KRA buvo įregistruotos.

Vertindama atitiktį ESMA vertina visas svarbias KRAR nuostatas, įskaitant griežtų, sistemingų, vientisų ir patikrinamų metodikų taikymo reikalavimo vykdymą. Vertindama šiuos reikalavimus ESMA vadovaujasi Komisijos deleguotuoju reglamentu (ES) Nr. 447/2012 (RTS dėl metodų).

Kiekvienas reikalavimas vertinamas atskirai, ir ESMA atsižvelgia ne tik į konkrečius vertinamus metodus, bet ir į kitus pareiškėjo pateiktus dokumentus, kaip antai reitingavimo procesą reglamentuojančią politiką ir procedūras bei pareiškėjo atlikto metodikos patvirtinimo rezultatus. Jeigu ESMA mano, kad analizei atlikti reikia papildomos informacijos, tokios informacijos prašoma atliekant atitikties vertinimą.

ESMA nuomone, dokumentų, kuriuos ji gavo registracijos procese, pakako, kad būtų išsamiai įvertinti visi KRAR ir RTS dėl metodų nustatyti reikalavimai.

Šiuo požiūriu ESMA sutelkė dėmesį ne tik į metodų griežtumo vertinimą registracijos procese, bet įvertino ir visas svarbias nuostatas.

Pavyzdžiui, ESMA atmetė kai kurias registracijos paraiškas dėl šių reikalavimų nesilaikymo: griežtumas (3 atvejai); sistemingumas (2 atvejai); patikrinimas (4 atvejai).

Iš šių duomenų matyti, kad dėl RTS dėl metodų straipsnių nesilaikymo registracijos paraiškos dažniausiai atmetamos dėl to, kad nesilaikoma nuostatos, kad metodai turi būti tikrinami.

Atliekamos analizės dokumentams ESMA taiko KRAR nuostatas. KRAR 18 straipsnyje nustatyta, kad kai ESMA atsisako registruoti KRA, sprendime ji nurodo visus motyvus. Šiuo požiūriu ESMA išsamiai dokumentavo Stebėtojų tarybos priimtų atsisakymo registruoti sprendimų vertinimą.

Tačiau ESMA pripažįsta, kad net jeigu KRAR tokio reikalavimo nėra, vertinimo dokumentaciją galima patobulinti, kad darbo dokumentuose būtų visa informacija apie atliktą vertinimą ir kad analizuojant būtų lengviau užtikrinti audito seką.

30

Pagal KRAR nuostatas ESMA negali nustatyti registracijos reikalavimų, kurie nenumatyti tame reglamente. Taigi ESMA negali prašyti iš anksto nustatyto informacijos rinkinio arba nustatyti mažiausio priimtino išsamumo lygio. Tačiau ESMA norėtų pabrėžti, jog jeigu, jos nuomone, atitikčiai įvertinti reikėjo papildomos informacijos, tokią informaciją prašyta pateikti, kai vyko registracijos procesas.

Kalbant apie metodų dokumentavimo išsamumo lygio skirtumus, ESMA norėtų pabrėžti, kad išnagrinėti registracijos dokumentai buvo susiję su skirtinguose sektoriuose veikiančiomis skirtingomis KRA. Įvairių KRA metodų turinio pobūdis skiriasi, o vienoje KRA metodai skiriasi pagal turto klases, ir KRAR nėra nuostatų, pagal kurias KRA privalėtų rengti savo metodikas pagal nustatytą formatą.

Kalbant apie galimą metodų (t. y. modeliavimo ar kiekybinių metodų, kiekvieno kokybinio ar kiekybinio veiksnio svarbos nustatymo), susijusių su tam tikra RTS numatyta informacija, nebuvimą, RTS nėra norminių informacijos atskleidimo reikalavimų, bet nustatytos taisyklės, pagal kurias ESMA turėtų vertinti, ar kredito reitingų nustatymo metodai atitinka KRAR 8 straipsnio 3 dalyje išdėstytus reikalavimus. Dėl šių reikalavimų, be viešai paskelbtos informacijos, ESMA gavo visus KRA vidaus dokumentus, kurie padėjo ESMA įvertinti, ar metodika atitinka RTS reikalavimus.

Galiausiai dėl konkrečios registracijos paraiškos ESMA gavo informaciją apie modeliavimo ir kiekybinius metodus iki registracijos proceso pradžios, bet ji nebuvo įtraukta į nagrinėtą registracijos paraišką.

Bendras atsakymas dėl 31–34 punktų

Pradėjusi veiklą ESMA atlieka papildomus veiksmus ir kartu su nacionalinių kompetentingų institucijų (NKI) pranešimais reguliariai atlieka nepriklausomą analizę.

ESMA kreipėsi į kelis galimus kredito reitingų paslaugų teikėjus. Daugumą jų ESMA nustatė tiesiogiai. Tai leido ESMA laiku nustatyti įmones, kurias reikėtų įregistruoti kaip KRA.

ESMA nuomone, vienodai svarbūs abu veiksmai: ir ESMA vidaus vertinimas, ir NKI veikla.

Kai kurie nustatyti subjektai iš tikrųjų vykdė į KRAR taikymo sritį patenkančią veiklą ir todėl buvo įregistruoti kaip KRA. Visi šie subjektai buvo nustatyti prieš ESMA paskelbiant Gaires dėl KRA reglamento taikymo srities 2013 m. liepos 30 d. Tose gairėse ESMA paaiškino visuomenei, kad reitingų suteikimas neužsiregistravus yra KRAR pažeidimas, už kurį ESMA turi teisę skirti baudą. ESMA kol kas nepasinaudojo šia savo galia, nes po gairių paskelbimo dar nenustatė tokių kredito reitingavimo veiklą vykdančių įmonių.

Bendras atsakymas dėl 35–40 punktų

ESMA pabrėžia, kad ji atsako tik už KRA registraciją ir priežiūrą ES ir kad Eurosistemos veikimas nepatenka į ESMA įgaliojimus.

ESMA registracijos proceso rezultatas neturi įtakos kredito reitingų patvirtinimo Eurosistemoje taisyklėms.

II dalis. Planavimas ir rizikos valdymas

48

ESMA sistemoje prie kiekvienos rizikos kategorijos išvardijamos pagrindinės nustatytos problemos. Paprastai tam tikra rizikos sritis vertinama atsižvelgiant į reikšmingiausią nustatytą problemą. Be to, visos nustatytos rizikos sritys dokumentuojamos.

49

Vykstant dvišaliams rizikos ir priežiūros specialistų pasitarimams sistemingai vertinama, ar išnagrinėti visi būtini dokumentai ir kokie to nagrinėjimo rezultatai. Tačiau ESMA pripažįsta, jog oficialių dokumentų apie tokį bendradarbiavimą trūksta.

50

Bent kartą per metus atliekamos pamatinės strateginės analizės duomenys dokumentuojami suvestinėse. Rizikos vertinimo pokyčiai, kurių gali atsirasti po rizikos ir priežiūros specialistų pasitarimų dėl atitikties patikrų, nedokumentuojami todėl, kad tokie pasitarimai vyksta baigiamajame rizikos valdymo sistemos rengimo etape.

ESMA pripažįsta, kad metų rizikos prioritetiškumui pagrįsti būtina išsamesnė dokumentacijos seka. Tam ESMA kuria naują saugyklą, kurioje bus nuolat registruojami rizikos vertinimo pokyčiai.

Bendras atsakymas dėl 52–53 punktų

ESMA rizika pagrįstas metodas pradėtas taikyti po pirmųjų priežiūros metų. Visos didelės rizikos sritys, kurios po to buvo nustatytos didelės įtakos KRA, tvarkomos vykdant tyrimus arba nuolatinę priežiūrą.

ESMA rizika pagrįstą metodą sudaro tarpusavyje susiję etapai: i) rizikos nustatymas ir vertinimas; ii) rizikos prioritetų skyrimas ir iii) priežiūros veiksmų nustatymas prioritetinei rizikai mažinti. Šią sistemą sudaro 13 rizikos rodiklių, ir ESMA bent kartą per metus atlieka strateginį vertinimą, kad parengtų metinį priežiūros darbo planą, kuriame nustato kitų metų prioritetus ir veiksmus.

Nuo 2012 m. iš viso 39 kartus rizikos rodiklis buvo nustatytas kaip didelė rizika didelės įtakos KRA.

Keturioms iš šių nustatytų rizikos rūšių taikoma nuolatinė priežiūra. Kitose 35 rizikos srityse kitais metais po jų nustatymo vykdyti individualūs arba teminiai tyrimai.

Tyrimo tipas (individualus arba teminis) priklauso, be kita ko, nuo nustatytos rizikos sudėtingumo ir ypatumų. Be to, nors atliekant tyrimą daugiausia dėmesio skiriama stebimoms didelės rizikos sritims, dėl rizikos sričių tarpusavio sąsajos į tyrimą gali būti įtraukiamos ir mažesnės rizikos sritys.

Pavyzdžiui, ESMA pradėjo struktūrizuoto finansavimo kredito reitingų tyrimą dėl su portfelio rizika susijusios didelės rizikos kategorijos, kuriai nustatyta didelė rizika. Tačiau norėdama susidaryti išsamų šios turto klasės ir KRA taikomos praktikos vaizdą, ESMA turėjo atsižvelgti į visus reitingavimo proceso aspektus, įskaitant, žinoma, ir susijusius su kitais rizikos rodikliais (pavyzdžiui, išteklių paskirstymu reitingų stebėsenos veiksmams, reitingų suteikimo procese naudojama informacija, tam tikros metodikos taikymu ir peržiūra).

Be vykdomo metinio strateginio vertinimo, ESMA nuolat stebi ir vertina rizikos rūšis. Naujos į strateginį vertinimą neįtrauktos rizikos rūšys stebimos vykdant nuolatinę priežiūrą (periodinės informacijos analizė, skundų nagrinėjimas, pranešimai apie pasikeitusias pirmines registracijos sąlygas, periodinės peržiūros ir kt.) ir rinkos stebėseną, o siekiant užtikrinti, kad ištekliai būtų paskirstomi rizikos rūšims, kurios gali sukelti didžiausią žalą investuotojams ir apskritai finansiniam stabilumui, skirstomi (perskirstomi) prioritetai.

54

Atlikdama kai kuriuos tyrimus ESMA sutelkė dėmesį į konkrečių turto klasių reitingus, bet tai nereiškia, jog tiriant nebuvo nagrinėjami verslo rizikos aspektai, nustatyti rizikos vertinimo sistemoje. Kaip tik, siekiant parengti vientisą ir reikšmingą imtį, kuria remiantis tiriant galima įvertinti svarbiausias tam tikrai KRA nustatytas rizikos rūšis, dirbama būtent su konkrečiomis turto klasėmis (kurios yra tokios pat svarbios vertinant ir riziką aplinkai (portfelio riziką). Be to, nors konkreti tam tikros turto klasės rizika gali būti vertinama išsamiai, paprastai taisomųjų veiksmų plane prašoma atlikti taisomuosius veiksmus, susijusius su problemomis, pastebėtomis visose turto klasėse, o ne tik tirtoje.

55

ESMA priėmė sąmoningą sprendimą vykdyti rizika pagrįstą priežiūros veiklą, darydama prielaidą, kad ne visos rizikos galima atsikratyti ir kad priežiūros veiksmų tikslas turi būti nustatyti ir mažinti tokią riziką, kuri gali labiausiai pakenkti investuotojams ir finansiniam stabilumui.

III dalis. Priežiūra

Bendras atsakymas dėl 63–64 punktų

ESMA pabrėžia, kad priežiūros vadovų tikslas – sukurti ESMA priežiūros sistemą, aprašyti priežiūros procesus ir nustatyti tuos procesus sudarančius bendrus veiksmus ir principus, kurių reikia laikytis. Šiuose dokumentuose nustatyti būtiniausi priežiūros uždaviniai, kurie turi būti atliekami visus metus ir kuriuos galima suplanuoti iš anksto.

ESMA mano, kad konkrečių priežiūros uždavinių tipų ir dažnio šiuose dokumentuose numatyti negalima dėl nenuspėjamo kai kurių priežiūros veiksmų pobūdžio, susijusio su kiekvienos KRA rizikos profiliu. Todėl dabar priežiūros vadovus nuolat papildo didžiausios rizikos KRA metinės strategijos ir darbo planai, įskaitant veiksmus, kuriuos reikia įgyvendinti iki nustatytų terminų, susitikimai pagal kasmet nustatomą veiklos ciklą, apie kurį pranešama KRA, ir kiekvieno tyrimo projekto planai.

ESMA mano, kad jeigu būtų imtasi papildomų veiksmų ir priežiūros veiksmai bei jų terminai būtų griežčiau reglamentuoti, įtraukiant juos į ESMA vadovus, atsirastų nepageidaujamų priežiūros veiksmingumo apribojimų.

65

ESMA praneša, kad neseniai parengė individualius priežiūros planus didžiausios rizikos KRA.

Vis dėlto prieš pradėdama rengti individualius priežiūros planus, ESMA visada kasmet planuoja reguliarių priežiūros patikrų laiką. Pavyzdžiui, pagal veiklos ciklą kasmet nustatomas susitikimų dažnis, ir apie jį pranešama KRA. Iš KRA reguliariai gaunamos informacijos analizė taip pat planuojama atsižvelgiant į informacijos teikimo laiką, o pati analizė dokumentuojama atskirai.

Tačiau tam tikrais atvejais su KRA bendraujama tik tada, kai ESMA reikia papildomų paaiškinimų arba kai įvyksta tam tikras įvykis, pavyzdžiui, gaunami pranešimai iš KRA, pateikiami skundai, vyksta aptarimas po periodinės informacijos analizės. Todėl tokių atvejų neįmanoma suplanuoti.

ESMA mano, kad jos priežiūros metodas turėtų ir toliau būti pakankamai lankstus, kad bendravimo su KRA dažnį ir intensyvumą būtų galima keisti atsižvelgiant į įvykius arba pastebėtą riziką.

66

ESMA mano, kad ji turėtų rinktis tokias priežiūros priemones, kurios, jos nuomone, yra veiksmingiausios priežiūros tikslams pasiekti.

Anksčiau patikrinimams atlikti ESMA pagal poreikį naudojosi kontroliniais sąrašais ir klausimynais. Tačiau, ESMA nuomone, kontroliniai sąrašai veiksmingi atliekant tik tam tikrus priežiūros veiksmus.

ESMA nuolat siekia tobulinti savo priežiūros metodus, be kita ko, stebėdama ir kitų priežiūros institucijų praktiką. Tačiau priežiūros priemones lyginant su NKI naudojamomis priežiūros priemonėmis, reikėtų atsižvelgti į įgaliojimų, priežiūros tikslų, prižiūrimų sektorių pobūdžio ir prižiūrimų subjektų skaičių skirtumus.

67

ESMA pripažįsta, kad iš KRA gaunamos periodinės informacijos analizės dokumentavimą dar galima tobulinti. Tam ESMA rengia naują nuolatinės informacijos stebėsenos ir rizikos vertinimo priemonę. Ši priemonė leis saugoti prižiūrėtojų duomenis ir analizę tam skirtuose dokumentuose naudojant struktūrinius šablonus ir taip gerinant duomenų saugojimo praktiką, susijusią su jų analize ir rizikos nustatymu.

68

ESMA nuomone, „kriterijų rinkinys“ padeda jai užtikrinti jos sprendimų nuoseklumą. ESMA pritaria, kad dokumentaciją galima tobulinti, bet ESMA pradėjo vykdyti KRA priežiūrą nuo 2011 m. pabaigos, ir tik priėmusi gana daug sprendimų, ji suprato, kad reikia sukurti labiau sustruktūrintą duomenų bazę. Po ketverių priežiūros veiklos metų rinkinyje susikaupė pakankamai informacijos, ir neseniai ESMA įsidiegė laisvai pildomos interneto svetainės (angl. wiki) pagrindu veikiančią priemonę, kad galėtų veiksmingai naudotis šia informacija.

Bendras atsakymas dėl 69–72 punktų

ESMA pripažįsta, kad iš KRA gaunamos periodinės informacijos analizės dokumentavimą dar galima tobulinti, ir, kaip paaiškinta pirmiau, rengia naują nuolatinės informacijos stebėsenos ir rizikos vertinimo priemonę.

Nors ne visa veikla išsamiai dokumentuojama, ESMA darbo dokumentuose vis dėlto yra atliktos analizės įrodymų. Šiuo klausimu ESMA pabrėžia, kad jos ištekliai riboti ir kad darbui su dokumentais skiriama proporcinga laiko dalis.

ESMA įvertino, ar būtų naudinga sukurti atskirą IT sistemą, ir palygino tą naudą su sistemos diegimo ir priežiūros sąnaudomis. Turint omenyje, kad registruotų KRA skaičius vis dar ribotas, ESMA mano, jog šiuo metu dar nereikia atskiros IT priemonės, ir su NKI jos lyginti nereikėtų dėl įregistruotų KRA ir dėl ESMA priežiūros specialistų skaičiaus palyginti su tais pačiais daugelio NKI duomenimis.

73

ESMA sistemingai analizuoja ir stebi visą atliekant tyrimus prašomą informaciją. Iš darbo dokumentų matyti, kad visa svarbi informacija sistemingai renkama ir atliekant tyrimus, ir rengiant taisomųjų veiksmų planus.

ESMA nedokumentuoja kiekvieno tarpinio analizės veiksmo, ir tai sąmoningas sprendimas, atsižvelgiant į ribotus ESMA išteklius ir poreikį naudoti juos kuo veiksmingiau. Tačiau tyrimų rezultatai ir juos patvirtinantys įrodymai išsamiai dokumentuojami raštais, siunčiamais KRA. Taigi ESMA saugo pakankamai informacijos, kad pademonstruotų ir užtikrintų, kad tyrimų išvados bus pagrįstos išsamia surinktų įrodymų analize.

74

ESMA raštai KRA rengiami remiantis jos Priežiūros vadovu, pagal kurį nereikalaujama nuorodų į visus nustatytus faktus grindžiančius KRAR straipsnius ir jų dalis.

ESMA nuomone, tuose raštuose ir taisomųjų veiksmų planuose aiškiai nustatytos tam tikros neatitikties sritys, ir nebūtina prie kiekvieno nustatyto fakto aiškiai minėti taikytiną KRAR straipsnį.

75

Tolesnės stebėsenos lentelės yra ESMA vidaus darbo dokumentai. Jie rengiami standartiniu formatu atliekant visus tyrimus, o juos pagrindžiantys įrodymai sistemingai išsaugojami tam skirtuose segtuvuose. Tačiau standartizuotas tik naudojamas formatas. Į lenteles įtraukiamos įvairaus turinio analizė ir pastabos pagal nagrinėjamą temą.

80

ESMA pripažįsta, kad keli KRAR vartojami terminai nėra apibrėžti. Tačiau ESMA gali rengti konkrečias gaires tik KRAR taikymo srityje. ESMA jau rengė tokias gaires siekdama užtikrinti skaidrumą ir pateikti papildomų paaiškinimų apie savo priežiūros metodus, pavyzdžiui, patvirtindama gaires ir rekomendacijas bei skelbdama klausimus su atsakymais ir viešas ataskaitas.

Bendras atsakymas dėl 81–84 punktų

Siekdama užtikrinti, kad KRA laikytųsi norminių reikalavimų taikyti griežtus, sistemingus ir vientisus metodus, kuriuos galima patikrinti ir patvirtinti remiantis grįžtamuoju patikrinimu, ESMA taiko rizika pagrįstą metodą, pagal kurį išteklius galima paskirstyti svarbiausioms sritims. Metodikos vertinamos kaip rizikos rodikliai ESMA rizikos sistemoje.

Atlikdama nuolatinę priežiūrą ESMA nuolat vertina metodinę riziką, nes reguliariai gauna ir analizuoja daug su metodika susijusios informacijos. Taip galima išsamiai apžvelgti kiekvienos KRA taikomų metodikų visumos pokyčius.

Nustačius, kad KRA metodinės rizikos rodiklis yra didelės rizikos, ESMA sistemingai įtraukia jį į savo priežiūros veiksmus, pavyzdžiui, atlikdama teminį banko metodikų tyrimą.

Be to, ESMA vertino, ar metodikos atitinka Kredito reitingų agentūrų reglamento (KRAR) reikalavimus, ir kituose tyrimuose, nors metodinė rizika nebuvo pagrindinis tikslas, o atliktos analizės lygis skyrėsi pagal tyrimo aprėptį.

Šiuo požiūriu ESMA pabrėžia, kad 4 lentelėje dėl ESMA veiklos atliekant kai kuriuos ankstesnius tyrimus neparodyta visa su metodikomis susijusi ESMA vykdyta veikla.

Apskritai ESMA norėtų pabrėžti, kad atlikdama visus lentelėje paminėtus tyrimus ji išsamiai apžvelgė vidaus peržiūros funkcijos veikimą, kuris yra labai svarbus siekiant užtikrinti, kad KRA taikytų griežtas, sistemingas ir vientisas metodikas, kurias galima patikrinti. Tam ESMA prašė pateikti ir vertino informaciją, rengė pokalbius ir teikė rekomendacijas dėl tokios funkcijos veikimo. Be to, atlikdama visus tuos tyrimus, ESMA tikrino, ar KRA naudojo vieną reitingų skalę, kad įvairių turto klasių reitingus būtų galima lyginti, ir ar vidaus peržiūros funkcija visoms tirtoms turto klasėms vykdoma pagal tas pačias procedūras (lentelėje – „vienoda visoms turto klasėms“).

Banko reitingų tyrimas buvo skirtas konkrečiai metodikoms vertinti, o kitų ankstesnių tyrimų pagrindinis tikslas nebuvo susijęs su metodinėmis rizikos rūšimis. Vis dėlto ESMA įvertino, kaip metodikos rengiamos, tvirtinamos, peržiūrimos ir (arba) taikomos įvairioms turto klasėms ir atliekant įvairius reitingų suteikimo veiksmus, nagrinėdama tyrimams atrinktas imtis. Po šių tyrimų ESMA taip pat paskelbė konkrečias rekomendacijas KRA dėl metodikos.

Atsižvelgiant į tai, kas išdėstyta pirmiau, ESMA mano, jog 4 lentelėje išsamiai neparodyta metodikų priežiūra, vykdoma atliekant teminius tyrimus.

Turėdama tai omenyje, ESMA mano, kad jos iki šiol vykdyta metodikų priežiūra pakankama ir veiksminga. ESMA ir toliau reguliariai vertins metodinę riziką atlikdama nuolatinę priežiūrą ir, nustačius riziką, imsis konkrečių priežiūros veiksmų pagal ESMA rizika pagrįstą metodą.

Bendras atsakymas dėl 85–86 punktų

Nors ESMA pripažįsta, kad dar neseniai ji neturėjo oficialios pranešimo apie svarbius taikomos metodikos pakeitimus procedūros, ji taikė procedūrą, išsamiai reglamentavusią dokumentavimo ir stebėsenos tvarką, kurios turi laikytis KRA skyrius dėl pranešimo apie svarbius pirminės registracijos sąlygų pokyčius, įskaitant naujos rūšies (klasės) kredito reitingų suteikimą.

Bendras atsakymas dėl 87–89 punktų

ESMA norėtų pabrėžti, kad interesų konfliktams spręsti skirtas visas KRAR, ir todėl pradėjusi priežiūros veiklą ESMA sutelkė dideles pastangas priežiūros srityje į KRA įdiegtų priemonių interesų konfliktams vengti vertinimą.

KRAR I priedo antraštė „Nepriklausomumas ir interesų konfliktų vengimas“. ESMA atliko kiekvieno šio priedo skirsnio analizę. Tokie patikrinimai atlikti pirmiausia vykstant registracijos procesui ir vėliau buvo nuolat kartojami gaunant periodinę informaciją iš KRA ir atliekant ad hoc teminius ir individualius tyrimus. Todėl bendraujant su KRA ir nustatant faktus ESMA tyrimų metu dažniausiai kalbama apie KRAR nuostatas, susijusias su nepriklausomumu ir interesų konfliktų vengimu.

Tai akivaizdu ir ESMA viešosiose metinėse ataskaitose ir darbo planuose, kuriuose ESMA nustato pagrindines rizikos rūšis priežiūros srityje, kurioms ji skirs daugiausia dėmesio kitais metais, ir teikia informaciją apie svarbiausias atliekant ankstesnius tyrimus nustatytas problemas. Dviejuose viešuosiuose pranešimuose, kuriuos ESMA paskelbė 2014 m. birželio mėn. ir 2015 m. birželio mėn., taip pat minimi KRAR nuostatų dėl nepriklausomumo užtikrinimo ir galimų interesų konfliktų vengimo priemonių pažeidimai.

Kaip paaiškinta pirmiau, ESMA taiko rizika pagrįstą metodą, kurio tikslas – nustatyti riziką ir pagal ją teikti pirmenybę tam tikriems priežiūros veiksmams. Interesų konfliktai vertinami kaip rizikos rodikliai ESMA rizikos sistemoje. Nustačius, kad tokie KRA rodikliai yra didelės rizikos, ESMA sistemingai įtraukia juos į savo priežiūros veiksmus.

Galimi konfliktai teikiant papildomas paslaugas, tos pačios grupės įmonės paslaugas ir analitikų vertybinių popierių saugojimo paslaugas yra vienas galimų interesų konfliktų KRA aspektas. Be to, su tokiais galimais konfliktais susijusių reikalavimų nesilaikymo ESMA nepriskyrė prie didelės rizikos, todėl ir nesiėmė konkrečių priežiūros veiksmų šiose srityse. Šios sritys vis dėlto stebimos atliekant nuolatinę priežiūrą ir buvo išnagrinėtos atliekant kai kuriuos ankstesnius tyrimus. Visų pirma:

—ESMA kelis kartus bendravo su KRA vykdydama nuolatinę priežiūrą dėl kitų, ne kredito reitingų suteikimo paslaugų teikimo ir susijusių galimų interesų konfliktų. Šios sritys jau išnagrinėtos, kai ESMA atliko du ankstesnius tyrimus;

—kalbant apie KRA įdiegtas kontrolės ir kitas priemones, kuriomis siekiama užkirsti kelią konfidencialios informacijos atskleidimui trečiosioms šalims arba tos pačios grupės įmonėms, dar vykstant registracijos procesui KRA buvo paprašyta įdiegti rimtas apsaugos priemones, kad KRA veikla būtų griežtai atskirta nuo tos pačios grupės įmonių vykdomos kitos veiklos. Vykdydama nuolatinę priežiūrą, ESMA reguliariai stebi, kaip taikomos tam tikros kontrolės priemonės ir ar yra konfidencialumo užtikrinimo priemonių pažeidimų. Be to, ESMA atliekant kelis ankstesnius tyrimus, buvo išnagrinėtos priemonės, kuriomis užtikrinama, kad konfidenciali informacija nebūtų atskleidžiama trečiosioms šalims;

—kalbant apie KRA įdiegtas priemones, kuriomis siekiama išvengti interesų konfliktų, susijusių su reitingų analitikų prekybos veikla ir finansiniais sandoriais, ESMA išnagrinėjo su tuo susijusią politiką bei registracijos proceso procedūras ir pagal poreikį vėliau gautą atnaujintą informaciją, kai vykdė nuolatinę priežiūrą. ESMA reguliariai gauna KRA taikomų kontrolės priemonių įgyvendinimo rezultatus šioje srityje ir pagal poreikį vykdo tolesnę jų stebėseną. Tam ESMA naudojasi prižiūrimų subjektų vidaus kontrolės sistema ir reaguoja, kai, jos nuomone, tokios kontrolės priemonės įgyvendinamos netinkamai arba kai tam tikroje srityje nustatoma konkreti rizika.

IV dalis. Informacijos atskleidimas

Bendras atsakymas dėl 92–94 punktų

Be bendro informacijos atskleidimo visuomenei, KRAR nustatyti ir kiti svarbūs informacijos atskleidimo reikalavimai, pirmiausia informacijos atskleidimo reikalavimai, susiję su pateikimo taisyklėmis dėl kredito reitingų ir reitingų perspektyvų, kurias ESMA reguliariai tikrina vykdydama nuolatinę priežiūrą ir atlikdama tyrimus ir kurios būtinos reitingų naudotojams, kad jie galėtų atlikti savo analizę.

2014 m. ESMA atliko analizę siekdama patikrinti KRA suderinimo lygį laikantis tam tikrų KRAR nustatytų informacijos atskleidimo reikalavimų. Tos analizės tikslas buvo užtikrinti visų KRA nuoseklumą.

ESMA faktiškai reguliariai atlieka vertinimus palygindama KRA, kad įvertintų, ar tam tikri KRAR nustatyti reikalavimai įgyvendinami vienodai, pavyzdžiui, prižiūrėdama, kaip valstybių reitingus suteikiančios KRA laikosi naujų informacijos atskleidimo reikalavimų, įtvirtintų 2013 m. pakeistame KRA reglamente (žr. 2015 m. vasario 16 d. ESMA metinę ataskaitą ir darbo planą).

Bendras atsakymas dėl 95–99 punktų

ESMA informuoja, kad šių punktų turinys nesusijęs su ESMA vykdoma priežiūra. ESMA užtikrina, kad KRA laikytųsi KRAR nustatytų reikalavimų, ir negali imtis veiksmų, neįtrauktų į to reglamento nuostatas.

Visų pirma, ESMA neįpareigota vertinti, ar pagal galiojančius KRAR nustatytus informacijos atskleidimo reikalavimus reitingų naudotojai gali atlikti tam tikrus veiksmus, kaip antai atlikti savo išsamų patikrinimą. Pavyzdžiui,

KRAR nėra nuostatų, pagal kurias būtų reikalaujama, kad KRA rengtų savo metodikas pagal iš anksto nustatytą formatą. Todėl ESMA negali nustatyti jokio standartizuoto informacijos atskleidimo reikalavimo šioje srityje.

ESMA taip pat norėtų pabrėžti, kad ypač dėl struktūrizuoto finansavimo kategorijos KRA gali skelbti metodikas, kuriose yra bendrų įvairioms turto klasėms taikomų principų (bendrąsias metodikas). Tokiose keliems sektoriams taikomose metodikose nustatomi tik bendrieji principai, ir jas reikia vertinti kartu su konkrečiai turto klasei taikoma metodika. Vertindama KRAR nustatytų informacijos atskleidimo reikalavimų laikymąsi, ESMA tikrina visas tam tikrai turto klasei taikomas metodikas.

100

CEREP centralizuotai renkami standartizuoti ankstesni veiklos statistikos duomenys, taikomi visiems reitingų ir KRA tipams. Vartotojams įgyvendinant projektus užtikrinamas visiškas lankstumas, nes duomenis galima derinti pagal vartotojo poreikius. Pagal savo teisinius įgaliojimus KRA neprivalo skelbti „ankstesnių reitingų“, bet privalo teikti „ankstesnius veiklos rezultatus“. Todėl ESMA neįgaliota skelbti informaciją apie individualius kredito reitingus per CEREP.

Nors CEREP nėra išsamaus visų įmanomų statistikos duomenų sąrašo, atlikdami įvairias paieškas vartotojai faktiškai gali gauti papildomų statistikos duomenų, taip pat ir tuos, kurie paminėti Audito Rūmų ataskaitoje. Toks metodas buvo pasirinktas todėl, kad statistikos naudingumas itin subjektyvus ir labai priklauso nuo galutinių vartotojo tikslų.

ESMA pripažįsta, kad būtų naudinga dar palengvinti duomenų gavimą CEREP. Tačiau ESMA turėtų įvertinti galimybę įdiegti lankstesnes parsisiuntimo funkcijas ir filtrus atsižvelgdama į savo teisinių įgaliojimų apribojimus, galimybę apskaičiuoti tokius statistikos duomenis esamoje CEREP duomenų struktūroje ir duomenų įvairovę kartu išlaikant priemonės paieškos lankstumą, naujų informacijos atskleidimo reikalavimų laikymąsi skelbiant duomenis Europos reitingų platformoje (ERP) bei biudžeto ir kitų išteklių apribojimus.

101

Pagal KRAR ESMA įgaliota rinkti ankstesnius veiklos rezultatų duomenis iš kiekvienos KRA ir suteikti galimybę jais naudotis centrinės interneto svetainės vartotojams.

KRAR 11 straipsnio 2 dalyje nustatyta, kad kredito reitingų agentūra pateikia ESMA įsteigtai centrinei duomenų saugyklai informaciją apie ankstesnius savo veiklos rezultatus, įskaitant reitingų kitimo dažnumą, ir informaciją apie anksčiau suteiktus kredito reitingus ir jų pokyčius. Kredito reitingų agentūra informaciją šiai saugyklai teikia standartine forma, kaip nurodo ESMA. ESMA viešai paskelbia šią informaciją ir kasmet skelbia informacijos apie pagrindinius pastebėtus pokyčius santrauką.

Taigi ESMA skelbia informaciją apie anksčiau suteiktus kredito reitingus ir jų pokyčius standartizuotos formos veiklos lentelėse. Šią informaciją, be kita ko, sudaro naujų suteiktų reitingų skaičius, panaikintų reitingų skaičius (suskirstant pagal panaikinimo pagrindus), padidintų ir sumažintų reitingų skaičius, įsipareigojimų neįvykdymo atvejų skaičius, padidintų ir sumažintų reitingų atvejų skaičių santykis ir vidutinis reitingų didinimo ir mažinimo punktų skaičius.

Be to, ESMA skelbia KRA ankstesnius veiklos rezultatus, įskaitant kredito rizikos vertinimų pasikeitimo tikimybių matricas. Kad būtų užtikrintas pakankamas standartizavimo ir skelbiamos statistikos palyginamumo lygis, ESMA techninė darbo grupė, kuri buvo suburta, kai buvo diegiama CEREP, nusprendė rinkti neapdorotus duomenis ir apskaičiuoti statistikos duomenis centralizuotai užuot rinkusi iš anksto apskaičiuotą statistiką. Tačiau pagal KRA reglamentą ESMA neįgaliota skelbti pagrindinių duomenų. Tas pats nurodyta ir įvairiose rekomendacijose, kurias ESMA gavo rengdamasi diegti CEREP. Nors ESMA galėtų pritarti tam, kad investuotojams galėtų būti naudinga, jeigu tokie duomenys būtų skelbiami, mūsų nuomone, tai nepatenka į KRA reglamento taikymo sritį, ir skelbdama tokius duomenis, ESMA prisiimtų didelę teisinę riziką, susijusią su autorių teisių ir netinkamo informacijos naudojimo nuostatomis.

Šiuo požiūriu svarbu tai, kad 2013 m. iš dalies pakeitus KRAR buvo sukurta Europos reitingų platforma, pagal kurią ESMA viešai paskelbia jai teikiamus individualius kredito reitingus.

102

Nors ESMA neįpareigota stebėti įvykių po reitingo panaikinimo, 2014 m. ESMA vykdė priežiūros veiksmus, kad suprastų reitingų panaikinimo priežastis. Dėl to buvo iš dalies pakeisti ERP taikomų RTS projekto ataskaitų teikimo standartai dėl „panaikinimo pagrindų“. Dabar nustatyta daugiau pagrindų, tarp jų ir reikalavimas nurodyti pagrindą, jeigu panaikinimo negalima priskirti prie kurios nors iš išvardytų kategorijų.

Kai bus paskelbti duomenys pagal naujus reikalavimus (t. y. apie reitingus, panaikintus po 2015 m. liepos 1 d.), ESMA stebės nurodytus pagrindus ir, prireikus, vykdys tolesnį darbą su KRA, kai reikės papildomų paaiškinimų ir (arba) sukurti papildomas panaikinimo pagrindų kategorijas.

103

ESMA norėtų pabrėžti, kad duomenų bazėje saugomi ir galiausiai CEREP teikiami tik tie duomenys, kuriems atliktos išsamios patvirtinimo patikros naudojant duomenų rinkimo priemonę (50 patikrų 1 lygmeniu ir 50 patikrų 2 lygmeniu) ir sistemingos išsamumo patikros. Be duomenų kokybės užtikrinimo, taip užtikrinamas pateiktų duomenų standartizavimas, palyginamumas ir ilgalaikis nuoseklumas.

Atlikus šias pirmines duomenų patikras ir išsaugojus duomenis duomenų bazėje, nuolat vykdomos ad hoc patikros, kad ir toliau būtų užtikrinamas duomenų nuoseklumas ir kokybė. Su kitomis duomenų bazėmis duomenys sistemingai nederinami, nes CEREP duomenys neturi bendrų identifikatorių. Šis klausimas bus sprendžiamas diegiant ERP, nes tam tikru RTS įtvirtintas reikalavimas teikti, kai taikoma, pasaulinius identifikatorius (kaip antai juridinio asmens identifikatorius, BIC kodus, ISIN ir kt.).

Be to, reikėtų pabrėžti, jog kartais, kai įmanoma, ESMA vis dėlto tikrina duomenų tikrumą pagal kitas duomenų bazes.

Kredito reitingų agentūroms CEREP techniškai įmanoma atnaujinti jų anksčiau pateiktus duomenis. Duomenų bazėje saugoma ir senoji, ir naujoji informacija. ESMA pripažįsta su taisymais ir peržiūromis susijusios informacijos svarbą ir svarsto tokios informacijos atskleidimo alternatyvas ERP.

104

CEREP skelbiamus kokybinius duomenis sudaro reitingų skalės, įsipareigojimų neįvykdymo apibrėžtys ir KRA metodikų apžvalga. Taip siekiama pateikti išsamią metodikų ir jų pokyčių santrauką. CEREP nebuvo planuojama kaip išsami informacijos apie KRA metodikas saugykla. Norėdami gauti visą informaciją, vartotojai turėtų jos ieškoti KRA interneto svetainėse. Be to, nors KRA turi teikti tą pačią informaciją, jos turinio nereikėtų standartizuoti, nes tai pakenktų siekiui pateikti konkrečias KRA apibrėžtis ir reitingų skales.

Šiuo metu CEREP skelbiami tik aktualiausi kokybiniai duomenys. ESMA apsvarstys galimybę skelbti informaciją apie ankstesnius kokybinių duomenų pokyčius kurdama Europos reitingų platformą.

Bendras atsakymas dėl 105–108 punktų

Šiuo metu ESMA pertvarko savo interneto svetainę. Būsimos ESMA interneto svetainės versijos tikslas – užtikrinti, kad šis informacijos šaltinis atitiktų ESMA subjektų poreikius, susijusius su teikiama informacija ir jos pateikimo būdu. Planuojama apskritai atnaujinti turinį ir išorės dokumentų sąrašą bei padaryti interneto svetainę patogesnę naudoti.

ESMA nuolat siekia gerinti teikiamos informacijos lygį ir kokybę ir reguliariai skelbia informaciją, susijusią su savo veiklos sritimis. Iki šiol interneto svetainėje paskelbta informacija atitiko ESMA reguliavimo įpareigojimus.

Išvados ir rekomendacijos

110

Žr. ESMA atsakymą dėl 20–30 punktų.

111

Žr. ESMA atsakymą dėl 35–40 punktų.

1 rekomendacija

ESMA priima šią rekomendaciją.

ESMA pripažįsta, kad vertinimo dokumentaciją galima patobulinti, kad darbo dokumentuose būtų visa informacija apie atliktą vertinimą ir kad analizuojant būtų lengviau užtikrinti audito seką.

112

Žr. ESMA atsakymą dėl santraukos IV punkto ir 41–55 punktų.

2 rekomendacija

ESMA priima šią rekomendaciją.

Bendras atsakymas dėl 113–114 punktų

Žr. ESMA atsakymą dėl santraukos VII punkto ir 56–77 punktų.

3 rekomendacija

ESMA iš dalies priima šią rekomendaciją.

Prireikus ESMA atnaujins savo priežiūros vadovus, kad įtrauktų į juos įgytas žinias ir patirtį.

ESMA ir toliau mano, kad KRA teikiamos tyrimų išvados, nustatyti faktai ir papildomi įrodymai dokumentuojami išsamiai.

ESMA pripažįsta, kad iš KRA gaunamos periodinės informacijos analizės dokumentaciją galima tobulinti ir šiuo metu gerina savo duomenų saugojimo praktiką, susijusią ir su atliekama analize, ir su nustatyta rizika. Tačiau turint omenyje, kad registruotų KRA skaičius vis dar ribotas, ESMA mano, jog šiuo metu dar nereikia atskiros IT priemonės.

115

Žr. ESMA atsakymą dėl santraukos VIII punkto ir 78–86 punktų.

4 rekomendacija

ESMA iš dalies priima šią rekomendaciją.

ESMA ir toliau reguliariai vertins metodinę riziką atlikdama nuolatinę priežiūrą ir, nustačius riziką, imsis konkrečių priežiūros veiksmų pagal ESMA rizika pagrįstą metodą.

116

Žr. ESMA atsakymą dėl santraukos VIII punkto ir 87–89 punktų.

5 rekomendacija

ESMA iš dalies priima šią rekomendaciją.

Atlikdama nuolatinę priežiūrą ESMA ir toliau reguliariai vertins riziką, susijusią su galimais interesų konfliktais, įskaitant KRA įdiegtas kontrolės ir kitas priemones reitingų analitikų prekybos veiklai ir finansiniams sandoriams stebėti, ir, nustačius riziką, vykdys konkrečius priežiūros veiksmus pagal ESMA rizika pagrįstą metodą.

117

Žr. ESMA atsakymą dėl 92–94 punktų.

118

Žr. ESMA atsakymą dėl 95–99 punktų.

6 rekomendacija

ESMA iš dalies priima šią rekomendaciją.

ESMA spręs problemas, susijusias su tam tikrų KRA nustatytais trūkumais, įgyvendindama savo priežiūros įgaliojimus. Prireikus, pagal reglamentą bus svarstomos papildomos gairės visoms KRA dėl informacijos atskleidimo reikalavimų.

119

Žr. ESMA atsakymą dėl santraukos X punkto ir 100–104 punktų.

7 rekomendacija

ESMA priima šią rekomendaciją.

ESMA tęs dialogą su suinteresuotaisiais subjektais, kad išsiaiškintų, kaip galima patobulinti CEREP, kad ji geriau atitiktų vartotojų poreikius.

120

Žr. ESMA atsakymą dėl 105–108 punktų.

8 rekomendacija

ESMA priima šią rekomendaciją.

Šiuo metu ESMA pertvarko savo interneto svetainę. agal šią rekomendaciją.

ECB atsakymas

Santrauka

V

ECB gavo Europos Audito Rūmų santraukos V dalį ir ataskaitos 35–40 ir 111 dalis ir norėtų pateikti šiuos paaiškinimus:

—Pirma, Eurosistema turi teisės aktų nustatytą pareigą užtikrinti, kad jos atliekamos kredito operacijos būtų užtikrintos pakankamu įkaitu¹. Todėl Eurosistemos kredito vertinimo sistema (EKVS) yra labai svarbi priemonė siekiant sumažinti finansinę riziką Eurosistemai ir yra Eurosistemos veiklos nepriklausomumo, atliekant pinigų politikos operacijas, dalis. EKVS apibrėžtos procedūros, taisyklės ir metodai yra itin svarbūs užtikrinant, kad visas turtas, kuris yra tinkamas įkaitas Eurosistemos pinigų politikos operacijoms, atitiktų Eurosistemos griežtų kredito standartų reikalavimą. EKVS įtvirtinančios teisės nuostatos išdėstytos ECB gairėse dėl Eurosistemos pinigų politikos sistemos įgyvendinimo (nauja redakcija) (ECB/2014/60)².

—Antra, vertindama įkaitą, Eurosistema nesiremia vien tik Europos vertybinių popierių ir rinkų institucijos (angl. European Securities and Markets Authority, ESMA) įregistruotų keturių kredito reitingų agentūrų (KRA) informacija. Kaip Audito Rūmai nurodė 37 dalyje, Eurosistema iš tiesų atsižvelgia į informaciją, gautą iš kredito vertinimo sistemų, priklausančių įvairiems šaltiniams: išorinėms kredito rizikos vertinimo institucijoms (angl. external credit assessment institution, ECAI), reitingavimo priemonėms, nacionalinių centrinių bankų vidaus kredito vertinimo sistemoms ir bankų vidaus reitingais pagrįstoms (angl. internal ratings-based, IRB) sistemoms. Tarp sistemų, priimtinų kaip reitingavimo priemonės, yra mažų ESMA įregistruotų Europos kredito reitingų agentūrų.

—Trečia, paminėtina, kad EKVS iš esmės yra atvira ir kitoms kredito reitingų agentūroms, prašančioms būti priimtoms į EKVS ir atitinkančioms minimalius priėmimo į EKVS reikalavimus. EKVS pripažinimo kriterijais siekiama užtikrinti, kad nauja sistema būtų tinkama Eurosistemos pinigų politikos operacijoms. Tai Eurosistemą apsaugo nuo finansinės rizikos ir skirtingoms sistemoms, Eurosistemai teikiančioms kredito vertinimo informaciją, sudaro vienodas sąlygas. Todėl Eurosistema šiuo atveju veikia ne kaip reguliuojanti ar prižiūrinti institucija, o kaip kredito reitingų naudotoja.

Pripažinimo procesas apima kokybės tikrinimą, ar rinkos aprėptis yra pakankama efektyviam EKVS įgyvendinimui ir ar yra atsižvelgiama į atitinkamą reguliavimą. Pavyzdžiui, tarp kredito reitingų agentūrų pripažinimo ECAI reikalavimų³ yra šie:

a)ECAI turi būti registruota arba sertifikuota ESMA pagal Reglamentą (EB) Nr. 1060/2009;

b)ECAI turi atitikti operacinius kriterijus ir teikti pakankamos apimties paslaugas, kad užtikrintų efektyvų EKVS įgyvendinimą.

Kad ECAI kredito kokybės vertinimai būtų taikomi, Eurosistemai turi būti prieinama informacija apie juos. Be to, informacijos prašoma, kad kredito vertinimus būtų galima palyginti ir priskirti Eurosistemos kredito kokybės žingsnių skalei, taip pat juos stebėti. Išsamus ECAI patikrinimas, kurį atlieka Eurosistema, grindžiamas ESMA priežiūros veikla, bet ja neapsiriboja. Dėl ribotų vidinių išteklių Eurosistemai taip pat būtina užtikrinti, kad įgyvendinant pinigų politikos sistemą šiomis reitingų agentūromis būtų naudojamasi efektyviai.

Be to, paminėtina, kad per keletą pastarųjų metų ir EKVS, ir išsamus kredito reitingų agentūrų pateiktos informacijos patikrinimas sustiprėjo. Tai atitinka ECB įsipareigojimą įgyvendinti Finansinio stabilumo tarybos principus, kuriais siekiama mažinti kliovimąsi išoriniais reitingais⁴.

—Ketvirta, yra daug veiksnių, turinčių įtakos KRA patekimui į rinką. EKVS pripažinimas yra tik vienas iš jų. Audito Rūmai tai taip pat pripažįsta, nes nurodo „įvairius veiksnius“, dėl kurių patekti į kredito reitingų rinką yra sudėtinga (35 dalis), ir Europos Parlamento iniciatyvas ištirti galimybes įsteigti Europos reitingų agentūrų tinklą (36 dalis). Europos Komisijos ataskaitoje dėl galimybės įsteigti tokį tinklą įvardyta įvairių kliūčių, taip pat minima, kad, esant dabartinėms sąlygoms, sektoriaus atstovai skiria nepakankamai paramos kurti mažesnių KRA tinklą⁵.

Pavyzdžiui, į Audito Rūmų atliekamo audito apimtį nepatenka bankų naudojimasis kredito reitingais kapitalo reikalavimų tikslais. Šiuo metu bankų kapitalo reikalavimų tikslais Europos Sąjungos valstybėse narėse naudojamasi ribotu skaičiumi KRA – paprastai trimis⁶. Tik tuomet, kai bus priimti atitinkami Kapitalo reikalavimų reglamento (KRR)⁷ techniniai įgyvendinimo standartai⁸, kapitalo reikalavimų tikslais bus galima standartizuotai naudotis visų ESMA registruotų arba sertifikuotų KRA informacija. Panašios taisyklės bus taikomos ir draudimo įmonėms pagal direktyvą „Mokumas II“⁹. ECB įvertins šių reguliavimo pokyčių įtaką KRA rinkai, o konkrečiai – kredito reitingų kiekiui ir kokybei.

I dalis. Veiklos registravimas ir perimetrinė veikla

Audito metu nustatyti faktai

38

Eurosistema pripažįsta tinkamomis keletą reitingavimo priemonių, jei jos atitinka priimtinumo kriterijus¹⁰, taip pat kai kurias mažesnes europines KRA. Pripažintų reitingavimo priemonių veikimo modeliuose daugiausia dėmesio skirta ne finansų bendrovių vertinimui. Tam jos ir tapo pripažintomis Eurosistemoje.

40

Eurosistema pripažįsta ESMA registruotas arba sertifikuotas KRA kaip ECAI arba reitingavimo priemones, jei KRA prisideda prie efektyvaus EKVS įgyvendinimo atliekant pinigų politikos operacijas (žr. pirmiau). Eurosistema šiuo atveju nėra reguliuojanti ar prižiūrinti institucija¹¹.

Be to, teiginys, kad JAV federalinis rezervas pripažįsta visų dešimties JAV vertybinių popierių ir biržų komisijos registruotų KRA reitingus, neatitinka ECB turimos informacijos. Šiuo atžvilgiu paminėtina, kad Federalinio rezervo sistema viešai neskelbia, kurių reitingų agentūrų informacija ji naudojasi, kad įvertintų, ar įkaitas tinkamas ir kaip jį traktuoti. Išimtis buvo terminuotų turtu užtikrintų vertybinių popierių paskolų priemonė (angl. Term Asset-Backed Securities Loan Facility, TALF), dėl kurios Federalinis rezervas viešai paskelbė savo reikalavimus, tarp jų reikalavimus KRA turėti TUVP (turtu užtikrintų vertybinių popierių) reitingavimo metodiką, pakankamai patirties (įrodomos pateikiant minimalų aktualių viešų reitingų skaičių) ir būti įregistruotoms nacionaliniu mastu pripažintomis statistikos reitingų organizacijomis (angl. Nationally Recognized Statistical Rating Organization) Vertybinių popierių ir biržų komisijoje¹². Nepaisant skirtingų JAV ir euro zonos pinigų politikos įgyvendinimo sistemų, taip pat KRA reguliavimo ir rinkos padėties skirtumų, šie reikalavimai yra panašūs į Eurosistemoje taikomus reikalavimus.

Išvada

Atsižvelgiant į pateiktus paaiškinimus, ECB nuomone, būtų buvę naudinga, jei atliekant auditą būtų atsižvelgta į įvairius veiksnius, darančius įtaką rinkai mažų KRA atžvilgiu. EKVS yra tik vienas iš daugelio aspektų.

Išvados ir rekomendacijos

111

Žr. ECB pastabas dėl santraukos V dalies.

1Žr. Europos centrinių bankų sistemos ir Europos centrinio banko statuto 18 straipsnio 1 dalį.

2Žr. https://www.ecb.europa.eu/ecb/legal/pdf/oj_jol_2015_091_r_0002_lt_txt.pdf. Daugiau informacijos apie EKVS pateikta neseniai paskelbtame ECB leidinyje „The financial risk management of the Eurosystem monetary policy operations“ ir ECB interneto svetainėje http://www.ecb.europa.eu/mopo/assets/risk/ecaf/html/index.en.html.

3Žr. Gairių ECB/2014/60 120 straipsnį.

4Žr., pvz., Financial Stability Board, Principles for Reducing Reliance on CRA Ratings, 2010 m. spalis http://www.financialstabilityboard.org/publications/r_101027.pdf.

5Žr. Komisijos ataskaitą Tarybai ir Europos Parlamentui dėl galimybės įsteigti mažesnių kredito reitingų agentūrų tinklą ES (COM(2014) 248 final), http://ec.europa.eu/transparency/regdoc/rep/1/2014/LT/1-2014-248-LT-F1-1.Pdf.

6Žr. pripažintų KRA įvairiose valstybėse narėse sąrašą www.eba.europa.eu/documents/10180/585167/ecai_recognition.xls.

7Žr. 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms.

8Žr. Techninių įgyvendinimo standartų dėl ECAI kredito vertinimų priskyrimo pagal Reglamento (ES) Nr. 575/2013 (Kapitalo reikalavimų reglamentas, KRR) 136 straipsnio 1 ir 3 dalis projektą. Apie pakeitimo vertybiniais popieriais pozicijas žr. Konsultacijų dokumentą dėl techninių įgyvendinimo standartų dėl ECAI kredito vertinimų priskyrimo (EBA/CP/2015/08). Taip pat žr. Techninių įgyvendinimo standartų dėl ECAI kredito rizikos vertinimų susiejimo su objektyvia kredito kokybės žingsnių skale pagal Direktyvos 2009/138/EB („Mokumas II“) 109a straipsnį projektą.

9Žr. 2009 m. lapkričio 25 d. Europos Parlamento ir Tarybos direktyvą 2009/138/EB dėl draudimo ir perdraudimo veiklos pradėjimo ir jos vykdymo (Mokumas II);

10Žr. Gairių ECB/2014/60 124 straipsnį ir https://www.ecb.europa.eu/pub/pdf/other/acceptancecriteriaratingtools201505.en.pdf.

11Gairių ECB/2014/60 119 straipsnio 4 dalyje konkrečiai įtvirtinta: „Eurosistema skelbia informaciją apie pripažintas kredito vertinimo sistemas kartu su informacija apie Eurosistemos kredito operacijas ir neprisiima jokios atsakomybės už jos pripažintų kredito vertinimo sistemų įvertinimą.“

12Žr. Federalinio rezervo valdybos A reglamento 201.3 straipsnio e dalies 1 punktą https://www.frbdiscountwindow.org/en/Pages/General-Information/Regulation-A-Federal-Reserve-Board-Governors.aspx.

Komisijos atsakymas

IV dalis. Informacijos atskleidimai

Bendras atsakymas į 95 ir 96 dalių pastabas

Reaguojant į finansų krizę Reglamentu 1060/2009 dėl kredito reitingų agentūrų buvo gerokai padidintas kredito reitingų agentūrų veiklos Europos rinkoje skaidrumas. Visų pirma buvo padidintas kredito reitingų, reitingų nustatymo metodų ir registruotųjų ir leidimą turinčių kredito reitingų agentūrų ankstesnės veiklos rezultatų skaidrumas. Nors kredito reitingų agentūros gali atskleisti informaciją šiek tiek skirtingais būdais, apskritai jos laikosi Reglamente 1060/2009 nustatytos atskleidimo prievolės. Jei to reikia ir jei tai yra tinkama, laikoma, kad pagal Reglamento 1095/2010 16 straipsnį Europos vertybinių popierių ir rinkų institucijos teikiamos papildomos gairės kredito reitingų agentūroms dėl informacijos atskleidimo reikalavimų gali pagerinti bendrą kredito reitingų agentūrų informacijos atskleidimo praktiką.

97

Reglamentu 1060/2009 dėl kredito reitingų agentūrų siekiama tenkinti reikalavimą atskleisti informaciją apie reitingų nustatymo metodus ir kartu apsaugoti kredito reitingų agentūrų privačią informaciją.

Kad naudotojai galėtų patys atlikti išsamų patikrinimą, reglamente ne tik reikalaujama skelbti informaciją apie reitingų nustatymo metodus, bet taip pat reikalaujama, kad Europos vertybinių popierių ir rinkų institucija skelbtų informaciją apie kredito reitingų agentūrų ankstesnės veiklos rezultatus. Tai taip pat padeda investuotojams patiems atlikti išsamų patikrinimą.

99

Svarbu pažymėti, kad pagal Reglamento 1060/2009 23 straipsnį valdžios institucijos nesikiša į kredito reitingų turinį ar metodus. Jei to reikia ir jei tai yra tinkama, laikoma, kad pagal Reglamento 1095/2010 16 straipsnį Europos vertybinių popierių ir rinkų institucijos teikiamos papildomos gairės kredito reitingų agentūroms gali pagerinti kredito reitingų nustatymo metodus ir suteikti galimybę lengviau palyginti kredito reitingų agentūrų taikomus metodus.

Išvados ir rekomendacijos

118

Reglamentu 1060/2009 dėl kredito reitingų agentūrų padidinamas Europos rinkoje veikiančių kredito reitingų agentūrų skaidrumas, kai Europos vertybinių popierių ir rinkų institucijos (EVPRI) priežiūra vykdoma veiksmingai. Šiomis taisyklėmis gerokai padidinus kredito reitingų ir reitingų nustatymo metodų skaidrumą ir kartu paskelbus kredito reitingų ankstesnių veiklos rezultatų duomenis EVPRI tvarkomoje centrinėje reitingų saugykloje, naudotojai turi daug daugiau galimybių patys atlikti išsamų patikrinimą. Be to, naujosiomis taisyklėmis taip pat siekiama sumažinti mechanišką investuotojų pasitikėjimą išskirtinai kredito reitingais.

QJ-AB-15-022-LT-E    ISSN 1977-5725

2008 m. finansinė krizė atkreipė dėmesį į kredito reitingų agentūras ir jų poveikį finansų rinkoms. Tuo metu Europoje šios agentūros buvo labai mažai reguliuojamos. 2011 m. buvo įsteigta Europos vertybinių popierių ir rinkų institucija (EVPRI) siekiant jas registruoti, stebėti ir prižiūrėti. Šioje ataskaitoje nagrinėjama, ar EVPRI pavyko sulaukti pripažinimo kaip kredito reitingų agentūrų priežiūros sergėtojai Europos Sąjungoje. Darome bendrą išvadą, kad, nepaisant to, kad EVPRI sukūrė tvirtą veiklos pagrindą, jos taisyklės ir gairės dar nėra užbaigtos ir išlieka reikšminga rizika, į kurią turės būti atsižvelgta ateityje.